text:
EXITOSO CONFERENCIA VIRTUAL DI ARUBA MEETS EUROPE
ORANJESTAD- E siman aki a tuma luga e conferencia bi-anual AME – Aruba Meets Europe – completamente virtual.
E apertura a sosode diaranson mainta unda a habri e conferencia cu e Himno di Aruba. Despues e director di A.T.A. pa e mercado di Europa Sr. Tirso Tromp a dirigi palabra di bonbini na tur participante y a comparti entre otro e importancia di AME pa cu e mercado di turismo procedente di Europa y tambe a comparti un clip cu mensahenan clave di CEO di A.T.A. Ronella Tjin Asjoe-Croes, CMO di A.T.A. Sanju Luidens-Daryanani, CEO & President di AHATA Tisa LaSorte y CEO di Aruba Airport Authority Joost Meijs. Ademas e participantenan a wordo presenta diferente clip cu ta mustra bon cla tur e actualisacionnan/rekisitonan cu Aruba ta exigi di un bishitante prome cu nan yega nos isla pa disfruta di nan vacacion. Tambe e promocionnan nobo cu e mercado ta trahando riba dje actualmente. No obstante cu –debi na e pandemia– algun pais Europeo no ta permitiendo biahe pa esaki ta permiti na un manera limita, esaki no a stroba pa sigui produci y anticipa pa ora e fronteranan bolbe habri.
Despues a presenta e keynote speaker Nick Hall cu ta e fundador di e Digital Tourism Think Tank (DTTT) cu a comparti informacion valioso pa cu e asina yama Destination Transformacion pa e siguiente añanan den e ‘Normal Nobo’. Ademas a presenta un panel pa asina tur participante por haci nan preguntanan, cual moderador tawata e conocido Hulandes/Arubiano Curt Fortin y e panelistanan tawata consisti di: CEO di A.T.A. Ronella Tjin Asjoe-Croes, director di Caribbean Tourism Organization UK Carol Hay, Gerente General TUI Hulanda Arjan Kers y Director Commercial Benelux na Air France-KLM Daan Pijzel.
Un total di 497 persona a forma parti di e aperture di AME 2020.
KICO TA AME?
AME ta e conferencia bi-anual di turismo di Aruba dirigi riba e mercado Europeo. AME su obhetivo ta pa brinda posibilidad pa reforsa e conocimento di Aruba na e ehecutivonan y pa sigui traha riba e relacionnan cu e socionan, enfocando asina riba oportunidadnan cu por enrikece nos mercado turistico. Debi na e situacion actual, AME a wordo teni digital.
RECUPERACION DI NOS TURISMO
Durante su presentacion, Tjin Asjoe-Croes a laga sa cu e plan pa 2021 ta pa recupera e total di bishitantenan pa nos isla cu entre 45% pa 60% versus 2019 y mescos tambe pa loke ta trata e tourism credits, esta recupera entre cu 45% pa 60% versus 2019. Tambe pa loke ta turismo crucero ta e intencion pa recupera esaki cu entre 25% pa 50%. Pa cu e e Average Daily Rate intencion ta pa recupera 75% di locual a mira na 2019.
Tjin Asjoe-Croes a añadi cu algun aspectonan a resalta despues di e reapertura di nos fronteranan, e turista ta mustra satisfaccion cu e experiencia brinda pa Aruba. Loke tambe ta notabel ta cu e perfil di nos bishitantenan ta mas jong di loke ta custumber. Tambe cu tin mas cu ta bishitando Aruba pa prome biaha.
PARTICIPACION Y PREPARACION PA 2021
E siguiente dia, AME a presenta virtualmente su vitrina cual cu ta masha importante pa e negoshinanan por prepara pa 2021. Aki e operadornan di tour pero tambe representantenan di aerolineanan, hotelnan y otro comercio ta negosha pa loke por spera pa e siguiente aña. Entre e operadornan di tour por a nota presencia di entre otro di TUI (Hulanda y Alemania) – Webbeds – Expedia - Alidays (Italia) - ABC Travel (Hulanda) - Travelworld (Belgica) – Operador di Tour di Lithuania y ABC Inseln (Alemania) - ITG groep (Hulanda).
E aña aki tawatin mas cu 150 participante, entre otro di paisnan manera Hulanda, Belgica, Alemania, Inglatera, Italia, Suicia, Lithuania, Italia y España.
Aruba Tourism Authority ta gradici tur participante local cu nan tremendo participacion y contribucion pa un AME exitoso!
-FIN-


c: text/html

text:
Mi tin un problema serio ku hende ku ta share kos paloko riba Facebook. Mi tin un problema mas grandi ku hendenan ku ta share kos basá riba informashon inkorekto.
Un ehèmpel di esaki ta e pagina di Ki Ta Bai Tin, chèck nan page, like nan ofzo. Nan ta tene bo na altura di e kosnan si. Pero ayera’nochi (10 Mart 2017) nan a publiká un video of nan a komparti un video di Tech Insider. E video ta di un demostrashon ku Faraday Future, kual ta un kompania ku ta wòrdu mira komo un kompetidor di Tesla.
E persona ku ta atministra e pagina di Ki Ta Bai Tin a kompronde henter e artikulo i video robes i a kere ku ta trata di un demostrashon di Tesla mes.
Nan a pone a caption “Respet pa tesla.” Mi ta mira hopi di e kosnan aki i tin bia mi tin gana di reakshoná riba nan, pero mi sa ku no ta tur hende ta mesun dankbaar. Dus mi a djis screenshot e.
Respet pa tesla
Danki Dios tin hende ku si ta point out e fayonan aki unbes.
I naturalmente Ki Ta Bai Tin A Hasi Un Correctie Chiki Ora Nan A Ripara.
Anto mi ta post e kos aki, no pa hasi moeilijk, pero pa enfatisa ku lesamentu di bèrdat ta hopi importante. Vooral ora bo tin miles di siguidonnan ku ta depende di bo pa ta informá.

robotstxt: allowed

filter: keep


text:
5200 Firma colecta!
Durante algun dia a tuma luga un accion di firma cu a logra mas di 5200 firmante. segun informacion compila riba Facebook un di e sostenedonan a bisa cu na Savaneta so a a logra mas di 1400 firmante.
Awe mainta tur a wordo entrega na Gobernador di Aruba pa sr Jefrey Schuilenburg y mañan lo entrega na VNO.
Ta di admira e accion noble aki pero cu no lo yuda na nada paso e firma nan no lo cambia nada tanten cu e leynan no wordo drecha den Parlamento di Aruba.
Plabra di pabien na tur esnan cu ta pusha esaki!


text:
Fòrnu di kalki
Seri di Herensia Kultural
Den e tempu ku tabata konstruí e diferente fòrtinan na Kòrsou den siglonan 18 i 19 por nota ku Boneiru a manda hopi kalki e isla ei. Pa aña tabata eksportá masoménos 40 mil barí.
Kimamentu di kalki, huntu ku kimamentu di karbon i palu pa kushiná, a hasi daño enorme na vegetashon di Boneiru. A kap hopi palu spesialmente den siglonan 18 i 19 pa kima kalki. Un aktividat ku a sigui tambe den siglo binti. Na fin di dékada binti di siglo pasá e aktividat aki a bira ménos, esta momentu ku a kuminsá importá sèmènt pa konstrukshon di kas.
Aki algun sifra di eksportashon di kalki for di Boneiru: 1878 – 45.651 kilo; 1879 – 5.667 kilo; 1880 – 6.646; 1881 – 119 kilo; 1882 – 6.800 kilo.
Klein Boneiru ta un teritorio na unda a kima hopi kalki, konsiderando ku riba e isla ei tabatin un kantidat enorme di e dos produktonan esensial pa kimamentu di kalki, ku ta palu i piedra di koral riba kosta. Ainda por mira hopi restu di fòrnu di kalki na Klein Boneiru.
Traha un fòrnu di kalki
E promé kos ku mester hasi na momentu di traha un fòrnu di kalki ta di limpia e tereno, kitando tur piedra chikitu. E lugá mester keda limpi limpi.
Despues ta kuminsá prepará e mecha, hasiendo uso di flambeu di yatu (datu na Kòrsou) i kas di komehein. Ta koba un buraku chikí pa pone e mecha para, pa despues marka un sírkulo rònt di esaki, dependé di e grandura ku e fòrnu mester bini.
Ora ta kla ku e preparashon básiko aki ta bai mondi pa kap palu. E tipo di palunan mas usá pa kima kalki na Boneiru ta pal’i sia (tantu kòrá komo blanku), palu di Boneiru (guyaba baster na Kòrsou), tronkon di yatu hechu i tin bes ta e asta pal’i manzaliña. P’esei nan sa bisa tin bia ku kalki por soya. Esaki ta si a usa pal’i manzaliña. Pero sa usa mas tipo di palu tambe.
E motibu pakiko semper nan tabata sòru pa tin palu di sia i palu di Boneiru den un fòrnu di kalki ta pasobra e palunan aki, ora ku nan kima, ta produsí un tipo di zeta òf manteka, manera grandinan ta bisa, ku ta mara e kalki.
Ta stiwa e palunan parti abou rònt di e mecha. Mester kuña e palunan bon pa aire no pasa meimei di nan. E fòrnu ta formá meskos ku un kas di araña.
Riba e palunan aki ta pone despues piedra. Tin dos sorto di piedra di koral, pero mester evitá pa usa piedra muhé, komo ku esaki ta moli di mas. Pero loke nan ta yama piedra hòmber, un tipo di koral duru, tampoko ta bon. Loke nan ta yama grastèn ta e mihó tipo di piedra di koral pa traha un fòrnu di kalki kuné.
Ora ku kaba ku tur e kosnan aki e fòrnu ta kla pa sende, pero no promé ku traha un ramada (kurá haltu) di palu di maishi, foyo di wayaká òf oliba rònt di dje. E ramada aki tabatin dos funshon, esta pa protehá e fòrnu kontra demasiado i tambe kontra bista di hende.
Ta pega e fòrnu na e mecha meimei. E personanan ku a traha e fòrnu sa tin kustumber pa, promé ku nan sende e mecha aki, basha un tiki ròm riba dje komo un tipo di boutismo. Ròm tabata kompaño di e personanan aki tambe na momentu ku nan tabata hasi warda na e fòrnu. E kandela na e mecha ta kana bai abou na e kas di komehein, ku ta wanta kayente.
Tabata nesesario pa hasi warda na e fòrnu di kalki pa asina e kima bon. Si por ehèmpel e fòrnu kima na un banda so, nan mester a kita e parti drechi di e ramada pa laga bientu drenta mas fuerte i alimentá e kandela.
Kasi semper tabata sende un fòrnu di kalki atardi. Esaki simplemente pa kita bista di hende for di dje. Asina por a evitá ku ta pashumá e kalki, poniendo ku e no ta kima bon. Tabata estriktamente prohibí pa hende muhé, spesialmente hende muhé na estado, pasa banda di un fòrnu di kalki, pa asina no pashumá esaki.
Na momentu ku e fòrnu kaba kima ta bai bora e kalki, esta plama e piedranan for di otro. Esaki tabata sosodé ku un barete hinká den un pida pipa, bashando awa riba e piedranan. Tabata un trabou ku su peliger, komo ku e damp por a pone un hende pasma.
Ántes tabata usa kalki den konstrukshon di kas pa pleister i tambe pa fèrf. Momentu di fèrf tabata disolvé e kalki den awa i tabata pone sentebibu tambe aden pa e haña mas stansha.
Portrèt
E ultimo biahe ku a sende e un fornu di kalki na Bonaire, rondo di 1980.
Fuente
Encyclopedie van de Nederlandse Antillen – 1985 De Walburg Pers Zutphen
Bonaire; Van Indianen tot Toeristen – 1957 J. Hartog, Gebroeders de Wit, Aruba
Informantenan: Nemesio Beaumont, Felipe St. Jago.
Teksto: Boi Antoin, portrèt: archivo Boi Antoin.


text:
Vacatura Dokter di Control
Banco di Seguro Social Aruba (SVb) ta encarga cu ehecucion di nos leynan riba tereno di incapacidad laboral den sector publico y sector priva. SVb ta controla su clientenan pa determina nan capacidad pa traha y ta crea oportunidadnan pa e cliente por reanuda su trabao. SVb ta guia su clientenan riba e caminda di reintegracion y hunto cu su clientenan ta desaroya diferente programa di reintegracion.
Nos team di Labor & Salud ta duna servicio na tur trahado di Aruba. Ideanan di inovacion, eficiencia y progreso ta ser cultiva diariamente na SVb pa hiba nos mes y nos organisacion pa dilanti.
Pa logra e metanan aki nos ta buscando e siguiente candidato pa join nos team di Labor & Salud:
Dokter di Control
cu ta desea di contribui na nos organisacion den un forma positivo. Si bo persona tin un diploma di dokter manera ta estableci den Aru-BIG y preferiblemente tin experiencia den area di arbeid en gezondheid; bo persona tin un abilidad amplio pa comunica y banda di Papiamento bo ta domina Hulandes, Spaño y Ingles; bo ta cordialmente invita pa solicita.
Nos ta ofrece:
Salario conforme e Bezoldigingsregeling Ambtenaren y ta depende di e nivel di educacion y experiencia. Ademas nos ta ofrece bon condicionnan laboral secundario, entre otro areglo di pensioen di APFA.
Solicitacion:
Un carta di motivacion, acompaña pa CV, copia di diploma y certificado por wordo dirigi na director di SVb ir. Edwin M. Jacobs, solamente via e-mail na
info@svbaruba.org te cu 5 di november 2021.
Pa mas informacion tocante e vacatura por tuma contacto cu dr. Marleen de Graaf (mdgraaf@svbaruba.org) of dr. Myron Genser (mrjgenser@svbaruba.org).
Explicitamente Arubianonan ta wordo pidi pa solicita. Evaluacion psicologico ta parti di e proceso di solicitud.


text:
ISBN: 978-99904-2-305-1
OPI
$ 16,49 O.B Excl.
Fls 30.01
Elis Juliana
Elis Juliana (1927) ta un outor i artista multifasétiko, ku a risibí vários premio i kondekorashon. Komo pintor, eskultor , deklamadó i konosedó di kultura el a marka historia. E ta skirbi kuenta kòrtiku i poesia. Organisashon, Planifikashon, Independensia (OPI 1, 2, 3 i 4) ta konsistí di 152 poema i dibuho satíriko, ku ta pone un spil dilanti di su lesadónan. OPI ta eksponé un variedat di bisio i fayo di hende den nos komunidat. Su krítika skèrpi i sutil, ku un tono humorístiko i yen di ironia ta pika kueru!
In stock
Compare


text:
ORANJESTAD, Aruba – 9 april 2020: Conferencia di prensa di Departamento di Salud Publico ta keda posponi durante Semana Santa. Relaciona cu e weekend di semana santa y dialuna di resureccion. Departamento di Salud Publico ta informa cu lo no tin su conferencia di prensa diario pa 2or di atardi riba diabierna 10, diadomingo 12 y dialuna 13 di april. Update pa cu casonan di COVID-19 lo keda tuma luga tur dia atraves di e website aki (www.arubacovid19.org) y nos ta encurasha comunidad pa sigui tur instruccion duna pa gobierno y DVG pa bo propio salud durante e dianan cuta sigui.
Shelter in place ta na vigor.
Mantene distancia social.
Distancia fisico.
Laba man frecuentemente.
Evita mishi cu wowo, nanishi y boca.
Y si bo ta malo yama 280.0101 pa por wordo getest pa COVID-19. Di parti DVG un bon y feliz weekend bendiciona. Laga nos reflecciona riba loke nos tin y alavez resa pa pronto recuperacion pa esnan cu ta den e lucha contra COVID -19.


text:
Servisio
Importashon of Eksportashon di merkansia?
PPS-e pa anjos kaba ta brinda e servisio di importashon i eksportashon di merkansia tantu lokal komo internashonal. Nos ta yuabu transporta esaki pa medio di transporte mairito of aereo pa kualke destinashon.
PPS-e ta konekto islanan ABC (Aruba, Bonaire, and Curaçao) ku mundu den un manera efisiente. PPS-e ta sirbi/brinda e merkadonan di mas importante ku e servisio di transporte maritimo kontra un montante hopi abou.. Nos ta brinda bu servisio di transporte sigur i konfiabel pa i for di tur parti di mundu.
Nos ta soru pa e bon kuido di bo merkanisia sea grandi of chiki pa esaki wordu transporta di esun lokalidat pa e otro den bon kondishon. Nos ta enkarga ku bo karga prome, durante i despues di transporte pues serka nos bo karga ta den bon man.
Pa nos kumpli ku e nesesidat di nos klientenan, nos ta brinda bu e siguiente servisionan:
- Servisio di transporte Aero
- Servisio di transporte Maritimo
- Transporte: Rekoge i entrega di karga
- Storage
- Di magazina pa magazina - Eksportashon
- Entrega di karga te na kas - Importashon


text:
Kampionato di RBI Curaçao 2021 patrosiná pa MCB kla pa reinisiá
Kampionato di RBI Curaçao 2021 patrosiná pa MCB kla pa reinisiá
WILLEMSTAD – Curaçao Baseball Development Foundation (CBDF) huntu ku spònser prinsipal Maduro & Curiel’s Bank (MCB) ta sumamente orguyoso pa anunsiá reinisio di e kampionato di RBI Curaçao. Debí na e pandemia di Covid-19 temporada 2020 mester a keda kanselá. Importante ta ku awor tur kos ta kla pa e di seis edishon di RBI Curaçao bou di CBDF i ku sosten di MCB un biaha mas.
E aña aki atrobe e kampionato ta dediká na hóbennan di 16 pa 18 aña di edat. E peloteronan aki lo kompetí den e divishon di Senior ku partisipashon di 7 ekipo. E kampionato un biaha mas ta bou di direkshon di Fundashon pa Nan i kuerpo di umpire i scorer ku lo ta bou di direkshon di Edaine ‘Dinky’ Cannister.
Manera a indiká kaba un total di 7 organisashon lo bai forma parti di e kampionato aki, esaki nan ta Firebirds Padres, Groot Kwartier Astros, Sta. Rosa Indians, Sta. Maria/Suffisant Royals, Marchena Braves, Royal Scorpions Cardinals i Wild Cats/St. Michiel Dodgers. E kampionato aki ta un oportunidat pa mas ku 100 hóben di edat menshoná hunga nan deporte faborito di beisbòl den un periodo ku normalmente nan ta para ketu. Hungando sigur 14 wega mas sin duda ta yuda ku desaroyo di nan wega i esaki ta e meta prinsipal di CBDF.
Pa tres aña sigui, 2017, 2018 i 2019, CBDF a logra pa RBI Curaçao bai ku dos selekshon di RBI (Junior i Senior) kompetí den e torneo regional na Vero Beach, Florida. Na 2018 e selekshon di Senior a gana Regional i a bai Serie Mundial di RBI na Minnesota. Importante ta ku un grupo nobo di hóben ta haña oportunidat pa saboriá e eksperensia di representá nan pais i kompetí internashonalmente.
Manera tur aña weganan di RBI Curaçao 2021 por keda sigui di forma digital via iScore i tambe semper por bishita e website www.rbicuracao.com, unda por haña tur informashon i resultadonan. RBI Curaçao tin su propio twitter account tambe bou di @CuracaoRbi i ya manera sa kaba tin e página riba Facebook.
E kampionato di RBI Curaçao ta ranka sali djabièrnè awor ku wega di apertura na Tio Daou Ballpark pa 6or di atardi. CBDF ta hopi agradesido ku e konfiansa ku MCB ta pone den e fundashon i tambe ta kere den yuda promové beisbòl bou di hubentut. CBDF no solamente ta dediká su mes na RBI pero tambe por ehèmpel na 2020 a organisá softball RBI pa mucha muhé ku lamentablemente na kaminda mester a keda kanselá pa motibu di Covid-19. Den pasado CBDF a organisá kurso pa umpire, kurso pa coachnan bou di supervishon di MLB, diferente klínika ku coachnan di MLB, MLB Elite Camp, e evento mas grandi di ‘scouting’ di MLB ku Kòrsou a konosé, yuda ku material pa beisbòl i softball pa organisashon di tur nivel i tambe duna yudansa pa drecha parkenan di beisbòl di diferente organisashon rònt Kòrsou. Ademas CBDF ta instrumental pa huntu ku MLB registrá e hóbennan ku tin potensial pa firma ku ekiponan di Liga Grandi. Tambe pa vários aña a kordiná e biahe pa e hóbennan ku talento ku ainda no a logra firma pa bai un tryout speshal di MLB na Panama pa esnan di poko mas edat ku no a logra firma ku 16 aña. No ta keda solamente na e parti profeshonal pero ta instrumental pa organisá ‘College Showcase’ pa krea oportunidat di beka pa un otro grupo di pelotero. Peloteronan hóben entre 13-18 aña por train dos biaha pa siman gratuitamente ku akademia i tambe ‘workouts’ di mayoria di nos profeshonalnan durante ‘off-season’. CBDF ta spera ku por sigui yuda ku e desaroyo positivo di beisbòl lokal. Tur proyektonan aki ta realisabel via sosten di partnernan KNBSB, MLB , MCB i Curaçao Baseball Week.


text:
Dia di Lenga Materno
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Dia Internashonal di Idioma Materno tawata proklamá pa UNESCO dia 21 di febrüari 2000 y ta selebr'e mes fecha tur aña den miembro di stad i UNESCO pa promove konsientisashon pa diversidat di idioma, cultura i multilingualismo.
E dia aki ta pa dedika e rekonosimento di Movimento pa Idioma Bengali konmemora den Bangladesh e Día di Movimento pa Lenga for di 1952, ora polis y ehersito di Pakistan, ku tawata okupa pa Bangladesh, ku a sende kandela kontra e multitut di papiado di e idioma Bengali cu a nan a manifesta pa derecho di idioma den Dhaka.
Dia Internashonal di Idioma Materno ta wordu observá pa diferente pais.
Premio[editá | editá fuente]
Premio UNESCO Curaçao pa Idioma Materno Papiamentu[editá | editá fuente]
Na Kòrsou tur aña riba 21 di febrüari Ministerio di Enseñansa, Siensia, Kultura i Deporte (ESKD) huntu ku Komishon Nashonal UNESCO Curaçao ta otorgá un premio na un institushon, organisashon, grupo òf persona ku demostrá mérito sobresaliente i logra resultado efektivo cu ta kontribui na desaroyo di idioma papiamentu.[1] E premio ta konsistí di un plakat i un suma monetario di Nafl. 2500,00.
Ganador di e premio:
- 2018 - Albert Schoobaar, pa su obra teatral Mula
- 2019 - Signald Bernadina, pa su kansion Pretu mi ta..
- 2020 - Gibi Bacilio, pa su obra teatral Chakutoe


text:
Ariba e dia mundial di Maestro, docente di Colegio Santa Theresita mr. Sebastiaan Kraaijkamp den un entrevista a splica cu pa nan e dia ta trankilo debi ta vakantie. Otro banda tin yen di retonan nobo sociedad y mundo ta cambiando basta y nos tin cu zorg pa sigui den e pasonan y no perde nos mes tampoco. E trabou ta dificil e no ta facil. Mr. Kraaijkamp a duna di conoce el a cuminsa duna les den 5’e klas despues di algun tempo a bay den 4’e klas y awor tin basta aña den 6’de klas.
Juffrouw Xiomara Fingal Croes docente di SPO ta contento como maestro di tin e previlegio di celebra e dia di maestro y ta un reto grandi como docente pa haci bo esfuerso y diferencia ta pa un ehempel y motiva y stimula e studiante pa e dia di mayan e duna e miho cu e tin y stima su pais y haci e diferencia den bida di otronan.


text:
A base di registracionnan haci na 2013, Dienst Huur- en Consumentenzaken a compila un lista di nomber di empresa cu mas tanto biaha a comete un sorto di infraccion contra leynan cu ta trata proteccion di consumido. Dienst Huur- en Consumentenzaken ta registra tur keho di consumido pa asina entre otro por acumula inteligencia riba e sorto di irregularidad cu ta sosode cu e consumido. Ademas di keho di consumido, empresanan tambe ta yama Dienst Huur- en Consumentenzaken pa informacion of conseho riba store policy, implementacion di garantia segun ley of condicionnan di contract. E intencion ta pa por uza tur e informacion aki pa por sigui e desaroyo riba mercado di cerca.
Den 2013 Dienst Huur- en Consumentenzaken a registra total 125 keho di consumido, di cual 46 registracion tabata pa informacion general con pa atende cu nan keho, 56 a pidi pa intermediacion pa yuda resolve e keho, 22 tabata kier registra un irregularidad cu a sosode cu nan. E luna cu a registra mas caso tabata Augustus 2013. Promedio a drenta 10 caso pa luna y e keho ta trata un suma promedio di mas of menos AWG 4900 pa cada caso.
A base di cada keho Dienst Huur- en Consumentenzaken ta evalua e keho y si constata cu berdaderamente e negoshi a comete un infraccion, Dienst Huur- en Consumentenzaken ta avisa e negoshi pa remedia esaki mas pronto cu ta posibel.
E keho cu mas tanto a sosode tabata pa motibo cu e servicio no a keda entrega of apenas un parti, especialmente na garashi di auto, companianan di construccion, etc. Hopi keho tabata tocante producto defecto y negoshi cu ta nenga di cumpli cu garantia. Un otro keho cu ta sosode ta tocante condicionnan di pago riba e acuerdonan di credito huurkoop. E casonan aki ta en total 24. Mas caso a bin di e sector di tiendanan cu a bende aparatonan electronico sigui pa garashi di auto y servicio di telecomunicacion of Internet. Un otro sector cu hopi registracion di irregularidad a drenta tabata di viahe, pero di locual mayoria tabata pasobra e compania ‘Dutch Antilles Express’ a bay bancarota.
Dienst Huur- en Consumentenzaken su obhetivo ta pa entre otro cuida e interes di of brinda proteccion na e consumido mediante control y promocion di comercio husto entre negoshi y consumidor y tambe concientisa e consumido riba su derecho. E consumido su derecho ta amplio y ley ta protehe e consumido riba diferente aspecto ora ta trata compra di producto of uzo di servicio.
Pa mas informacion riba leynan cu ta trata derecho di consumido, haci un keho of registra un abuso contra consumido yama of pasa personalmente na Dienst Huur- & Consumentenzaken na Wayaca 33, tel: 5829914, bishita nos website: www.dhc.aw , “like” nos of comparti un anecdota riba facebook, sigui nos via twitter of e-mail nos na info@dhc.aw.


text:
ORANJESTAD – Premier Evelyn Wever-Croes a duna un update di e negosacionnan cu Hulanda. Esaki despues cu prensa a haci e pregunta na e status mirando cu aparentemente Corsou y Hulanda lo a yega na acuerdo cu otro riba e condicionnan di Hulanda pa fiansa.
Premier Evelyn Wever-Croes a indica cu Gobierno di Aruba ya for di mas di un luna pasa caba a yega na un acuerdo similar, sinembargo tur cos a cambia ora cu dia 4 di september, Hulanda sin consulta cu Gobierno di Aruba, unilateralmente a cambia e condicionnan y a indica cu e 204 miyon florin lo mester yuda Aruba pa 5 luna, siendo cu e tabata destina den prome instante pa yuda Aruba cu 3 luna. Gobierno di Aruba mesora a informa Hulanda cu esaki no ta posibel pasobra a haci schuif cu e gastonan di juli y augustus cu mester wordo cubri awor.
Apesar cu Aruba a pidi Hulanda pa reconsidera nan decision, Hulanda a nenga y a forsa Aruba pa bay busca e fondo di juli y augustus su mes. Despues Hulanda a realisa nan eror y a indica di ta dispuesto pa presta Aruba e placa pero kier haya un conseho di Caft prome.
CAFT recientemente a duna Gobierno rason cu e placa tawata necesario por lo tanto Hulanda no ta supone di a kita e placa ey. Sinembargo, mientras cu esaki tawata pasando, Gobierno no por a warda mas y a haya e 173 miyon presta riba mercado local pa cual Gobierno di Aruba ta hopi agradecido.
Gobierno aworaki ainda ta wardando e decision di Hulanda riba e conseho di CAFT riba e necesidad financiero te cu fin di aña 2020, pa sigui papia riba e contenido di e Rijkswet.
“E punto cu Corsou a yega awor, Aruba a yega mas cu un luna pasa caba. Ta di lamenta cu a bin atraso door di e decision di Hulanda di dia 4 di september. Awor nos ta wardando e decision di Hulanda riba e suma di fiansa pa nos traha un balans atrobe kico tur a cambia mientras tanto, pa despues bolbe cana e caminda di consulta cu gremionan y finalmente Parlamento. Nos ta keda cu confiansa y optimismo cu nos ta sali afo cu un areglo cu ta den bienestar di henter nos comunidad”, Premier Evelyn Wever-Croes a duna di conoce.


text:
ORANJESTAD – Diamars huez comisario lo trata e caso di suspension di detencion di sospechoso Benny Sevinger den caso Avestruz. Sevinger pa medio di su abogado mr David Kock a entama e caso ey. Y si abogado mr Kock logra convence e huez comisario, ta nifica cu Sevinger lo por haya su libertad temporal posiblemente mayan mes. Unabez cu esey sosode, no ta descarta cu e lo por huramenta como e di 21 parlamentario pa pais Aruba. Abogado Kock a confirma cu pa 2’or mayan e caso lo tuma lugar.
DETENI
Manera ta conoci, dia 26 di mei ultimo (2 luna pasa) sr Sevinger a wordo deteni como sospechoso principal di e caso Avestruz cu ta trata e.o. corupcion, falsificacion di firma y pertenece na un organisacion criminal. Despues a prolonga su detencion cu 16 dia dia 4 di juni ultimo. Y dia 20 di juni ultimo (un siman prome cu eleccion) a prolonga e detencion cu 60 dia, cu ta termina dia 20 di augustus proximo, esta 3 siman y mei. “A menos cu tin un gewijzigde omstandigheid cu ta hustifica un peticion di schorsing” e detencion di Sevinger lo keda vigente, abogado David Kock a finalisa bisando. Cualkier otro version, no ta cuadra. Esta cu a duna ordo pa tene cera te ora cu e caso bin dilanti. Siman pasa Gobierno mientrastanto a informa cu e version cu gobierno a duna OM ordo pa tene Sevinger deteni te ora cu e caso bin dilanti ta politicamente motiva, y pues ta ‘fake news’, y cu esaki no ta berdad. Esta cu ningun momento a duna Ministerio Publico ordo pa tene Sevinger cera.


text:
AMSTERDAM – Polis a detene un homber di 22 aña na Amsterdam pa intento di asesinato riba Premier demisionario Mark Rutte. Asina Ministerio Publico a confirma. E homber, Yavuz. O. a pone varios mensahe menasante riba e Plataforma ‘Telegram’.
BILTHOVEN/ ORANJESTAD – E caida den cifra di casonan positivo di Covid19 na Aruba no ta necesariamente traduciendo den reduccion di casonan hospitalisa. Asina Rijks Instituut voor Volksgezondheid en Millieu (RIVM) ta bisa den su ultimo rapporta semanal. “E tendencia di caida den e infecionan detecta pa Covid19, no ta parce di ta continua den e hospitalisacion (di e casonan di Covid19). Diadomingo a raporta 19 persona hospitalisa atrobe, entre Aruba y Colombia, y e cifra ey ta un aumento di e siman anterior, unda cu esaki tabata 14 .
DEN HAAG – Cu Hulanda tin relacion cu e raportahe di Nacionan Uni riba violacion di derecho humano na Corsou riba caso di migrantenan Venezolano, ta un idea ekiboca. Asina secretario di estado demisionario Hulandes Raymond Gradus a bisa den Tweede Kamer diahuebs anochi ora di Hulanda. E ta referi na e. rapport recien cu ta bisa cu Hulanda ta ‘wak otro caminda’ ora cu Corsou viola derecho humano, esta cu Hulanda no ta asumi su responsabilidad den e asunto. Segun Knops, ta cada pais ta responsabel pa nan maneho di asunto di estrangeria. E instancianan cu ta atende cu e asuntonan aki no ta uno Hulandes sino di Reino. “Tur cos ta tuma lugar bou di gobierno local. Hulanda no ta tuma e responsabilidadnan aki over y sigur no tin un funcion di supervision akinan” Knops a sigui bisa. Y esaki, segun e mandatario, pasobra e ta un asunto di migracion ta un asunto local. “Ta keda na autoridad di Corsou pa dicidi si ta compliendo cu e reglanan y tratado internacional”. Loke cu Hulanda ta haci ta yuda cu asistencia technico riba peticion di e respectivo paisnan. Potret ta screenshot di e presentacion di Knops den Tweede Kamer awe mainta.
ZEIST – E cantidad di casonan positivo di coronavirus a aumenta cu mitar na Hulanda. Asina Rijksinstituut voor Volksgezondheid en Milieu (RIVM) ta raporta diamars. Den e ultimo dianan, a registra 17.832 casonan positivo contra 12.016 di un siman prome. Esey ta un aumento di 48%A. E brote ta riba e nivel mas halto desde fin di augustus segin RIVM. E cantidad di casonan positivo ta aumenta den tur categoria. Por raporta p.e. cu a detecta e virus den 1435 mucha di 5 pa 9 aña. Esey ta 55% mas cu un siman prome. Den e grupo di edad di 45 pa 49 aña e aumento tabata casi 62%. Entre esnan di 70 aña, por a wak un aumento di casi 75% y entre e grupo di bou di 90 aña, tabatin un aumento di casi 80%.
DEN HAAG – Hulanda a pone ultimatum pa Aruba ( y Corsou y St Maarten) atende cu e asunto di entrada maximo pa hefenan di companianan semi gubernamental, prome cu 1 di November proximo. Pa e fecha ey, e tres islanan mester tin e concepto di ley cla riba e tema, y nan contenido mester ta den liña cu loke a palabra caba den RMR. Asina secretarior demisionario di estado Raymond Knops a informa Tweede Kamer e siman aki. E pasenshi di Hulanda ta cabando, y pesey a mustra cu nan kier algo prome cu e fecha menciona. Mirando cu e ta un di e condicionan inicial tambe pa Aruba haya sosten di likides, por compronde cu Hulanda por para esaki pa e motibo aki tambe.
DEN HAAG – Pidi un prueba di entrada contra corona den sector di horeca no ta illegal y por sigui. Asina Corte di husticia di Den Haag a determina diaranson na Hulanda. E huez di relevo a dicta e sentencia den un caso sumario cu abogado Bart Maes a entama contra e estado Hulandes. Segun e abogado, un control cu ayudo di e aparato pa scan code QR, tabata ‘ilegal, castigabel, y discriminatorio’. E medida segun e abogado, tabata contra tratado internacional y e statuut. E tabata kier pa stop e pidimento pa e prueba di entrada contra corona, te ora cu tin un sentencia den un caso di profundidad (bodemprocedure). Huez a rechasa esaki. Huez a splica cu e estado a mustra riba un forma comprendibel cu e medida contra coronavirus ainda ta vigente. Tambe e pidi e prueba contra corona no ta enpugna cu e prohibicion di discriminacion, pasobra e ta conta pa tur hende di 13 aña y mas bieu. Ademas, hende por dicidi pa nan mes si nan kier vacuna of no, of si nan kier drenta un lugar cu un prueba negativo di corona. Pues, no por papia di un discriminacion. Pidi un QR code tampoco no ta un violacion riba otro leynan fundamental, derecho di hende of determinacion di privacidad.
DEN HAAG - Johan Remkes (VVD) y Wouter Koolmees (D66) ta bira e informadornan 'nobo' nombra pa Tweede Kamer na Hulanda. Nan ta wordo presenta pa nan respectivo partido pa guia e negosacion pa un gabinete nobo entre partidonan VVD, D66, CDA y CU. Asina fuentenan cerca di e proceso ta raporta. Tanto Remkes como Koolmees, (minister di asuntonan social den e gabinete anterior) no ta nobato durante e proceso largo di formaciona actual. Ambos tabatin un tarea anterior. Pero awor ta keda na nan dos pa keda cla cu e trabou. E proceso ta durante hopi largo, esta 6 luna despues cu na maart ultimo tabatin eleccion na Hulanda.


text:
WILLEMSTAD – “Hende ta move ke men ta kasi sigur ku lo tin mas infekshon di chikungunya”, Sirving Kely, direktor di sektor na ministerio di Salubridat ta konta. Siman pasá a konstatá 21 kaso di chikungunya na Kòrsou. E hendenan aki a bira malu kuminsamentu di yüli.
Komo ku ta te despues di dos siman e vírùs ta bira visibel den sanger a dura tres siman promé ku por a determiná ku e hendenan aki tabatin e vírùs. E diagnósis ofishal tin un retraso di tres siman ke men e sanguranan tambe a progresá tres siman”, segun Kely.
Esnan afektá pa un gran parti tabata bini di e bario di Steenen Koraal i Muizenberg . Ta p’esei den e barionan ei a spùit ku insektisida. A pidi habitantenan pa djabièrnè i djaluna sera nan portanan i bentananan i tene nan animalnan doméstiko paden. No opstante e aviso segun Kely e insektisida aki no ta dañino pa un hende salú. E supstansha efektivo ta permithrine i ta us’é den mayoria di pestisida tur kaminda na mundu.
“Permithrine ta un manera seif pa kombatí insekto”, e mikrobiólogo i amtenar anterior di LVV Gerard van Buurt ta bisa. Ántes tabata spùit ku Malathion, pero esaki por tabata dañino pa mamífero i despues a resultá ku e por a kousa kanser di manteka di wesu. Permithrine ta hopi ménos dañino ku Malathion.”
Enemigu natural
Un desbentaha di permithrine ta ku e insektonan por bira imün. Por solushoná esaki si agregá un geno ku ta prevení resistensha. E desbentaha ta e kreamentu di un vákum den naturalesa. “Un vákum ta enserá ku e insektisida ta mata un spektro hanchu di insekto i alabes ta mata e enemigunan natural di e sangura den e kaso aki. E riesgo ta ku e populashon ta bini bèk lihé i ta bira grandi pasobra nan no tin enemigu natural mas.”
Último rekurso
Pa kombatí prokreashon di sangura ministerio lo envolví barioman aktivamente den e prevenshon. E kamindanan ku awa por para mester disparsé pa medio di duna informashon. “Nos tin un reunion ku stakeholders di e barionan kaminda nos a spùit”, Kely ta kontinuá. “Tambe den otro bario kaminda tin hopi sangura nos ta bai parti foyeto.” Entretantu lo monitòr e vírùs, pero Kely ta konfirmá ku ta difísil pa evitá mas kontaminashon. “Pa spùit bon mirá ta e último rekurso. Nos a hasi esaki awor pasobra e kasonan tabata konsentrá den e barionan ei, pero prevenshon ta e mihó manera pa limitá kontaminashon.
Prevenshon muchu lat
Entomólogo médiko Gisette Seferina ta respaldá ku spùit ta e último opshon. E entomólogo a atvertí gobièrnu for di fin di 2012 kaba pa e vírùs di chikungunya. “Mi a konsehá pa tuma medida preventivo pero a keda sin aster tur opshon.” Mas ku un aña pasá a señalá e vírùs na Sint Maarten i el a plama den henter área karibense. Segun Seferina esaki tabata e momentu ku mester a tuma medida preventivo. “Mi no ta kere e binti kontaminashonnan aki ta e proménan na Kòrsou, sino ku e vírùs ta riba e isla hopi mas largu kaba. Mi no tin un idea kiko mester hasi awor pa evitá un epidemia. Ami ta studia prevenshon i pa esei ta lat kaba.
Outor: Elisa Koek


text:
MESTER DI MIHO PROTEKSHON PA PAPIAMENTU
Durante di tratamentu di presupuesto di Asuntunan Interior den parlamento dia 15 di òktober resientemente, miembronan Nevin Özütok (GL) i Attje Kuiken (PvdA) a para pa protekshon di Papiamentu i a hasi pregunta na nan kolega minister Ollongren. E minister a reakshoná positivo i a bisa; “Gustosamente lo mi ke protehá i promové Papiamentu komo idioma”. Asina el a ekspresá.
SPLIKA di Hulanda i Fundashon Akademia Papiamentu a risibí e ekspreshon aki ku hopi interes. Nos ta konsider’é komo resultado di dies aña di bati riba porta di gobièrnu di Hulanda eksigiendo protekshon pa nos idioma materno. Nos ta mira esaki komo resultado di a papia i a lòbi serka instansianan Oropeo, miembronan di Parlamento i polítikonan Hulandes tambe di Boneiru. A papia ku otro instansianan di idioma i naturalmente di e komunikashon kontinuo ku pueblo.
Nos ta kontentu pero nos no ta satisfecho pasobra e minister a sigui bisa; “E tratado Oropeo, Karta Oropeo pa Idioma Regional òf Idioma di Minoria, ta konta solamente pa e parti Oropeo di Hulanda”. Pues, pa e parti Oropeo di Hulanda si e tratado ta konta pero pa e parti Karibense di Hulanda nò!.
E kos akí ta keda strañá nos. Nos ta pone hopi balor na e Karta Oropeo pasobra nos ta mir’e komo é instrumento ku por garantisá protekshon di Papiamentu.
Nos no ta di akuerdo ku e minister. Nos ta kere ku sí e Karta Oropeo ta konta pa Boneiru.
Pasobra, artíkulo 1 di e lei di 26 di yanüari 1996 kaminda a aprobá e Karta Oropeo pa Idioma Regional òf Idioma di Minoria ku a keda kreá riba 5 di novèmber 1992 na Straatsburg ta bisa: “E Karta Oropeo pa Idioma Regional òf Idioma di Minoria kreá riba 5 di novèmber 1992 na Straatsburg ta aprobá pa Hulanda”. E ta bisa tambe na e parti ku ta splika ku el a drenta na vigor na 1998 number 20 bou di G; “Pa loke ta trata Reino Hulandes e karta Oropeo lo konta solamente pa Hulanda”.
Den e leinan aki pues ta stipulá Hulanda. I no ta hasi distinshon entre Hulanda Oropeo i Hulanda Karibense. Nan ta mira Hulanda den su totalidat. Nos ta konkluí ku sí e Karta Oropeo ta aplikabel pa Boneiru.
Pa e parti Oropeo di Hulanda no tin diskushon si e Karta Oropeo ta aplikabel si òf nò pa Papiamentu. Artíkulo 2 insiso 1 ta bisa bon kla ku na momentu di ratifikashon di e Karta Oropeo e minister ta obligá na apliká tur e klóusulanan di parti 2 pa tur idioma regional òf idioma di minoria papiá den su teritorio. E artíkulo ta sigui bisa ku mester por komprobá si e idioma ta papiá for di tempu ayá den e teritorio.
Dr. Bastiaan van der Velden a hasi estudio i a komprobá ku Papiamentu ta papiá di tempu ayá na Hulanda. Pues esaki ta prueba ku por apliká parti 2 di e Karta Oropeo pa Idioma Regional òf Idioma di Minoria pa Papiamentu na Hulanda.
Na Boneiru nos ta boga pa protekshon di Papiamentu bou di parti tres di e Karta Oropeo.
SPLIKA i Fundashon Akademia Papiamentu a skirbi minister Ollongren i a bis’é ku miéntras nos ta warda riba deklarashon di aplikashon di Karta Oropeo pa Papiamentu pa Boneiru nos ta dispuesto pa huntu sondia un otro forma pa protekshon di Papiamentu pero nos ke mira e kontenido di e forma alternativo aki por lo ménos den e lèter di parti tres di e Karta Oropeo. E forma alternativo akí mester ta un intento pa den un tempu realístiko nos yega na aplikashon di e Karta Oropeo pa Papiamentu pa Boneiru. Nos ta sigui bisa den nos karta ku nos lo traha huntu pa yega na aplikashon di parti 2 di e Karta Oropeo pa e parti Oropeo di Hulanda. Pa e parti Karibense di Hulanda nos ta konfia ku nos interpretashon di lei ta konvensé minister i ku e lo duna su koperashon pa laga e Karta Oropeo konta pa Hulanda Karibense tambe.
SKIRBI PA ELSMARIE BEUKENBOOM
PRESIDENTE DI FUNDASHON AKADEMIA PAPIAMENTU


text:
Oranjestad-E hoben artista Rudyomar Leysner lo haya e honor di expone su obranan atrobe p’e comunidad Arubano.
Despues di a ser selecciona pa forma parti pa expone su obranan na ‘Zona de encuentro’ na Universidad di Caldas na Manizales Colombia di mei pa juni 2011 y a ricibi un merito pa su participacion cu fuera di esaki su obranan a keda escogi pa participa na e ‘Primer Concurso LARA’ de pintura, dibujo y escultura realista y hiperrealista na Spaña. Tambe el a expone varios biaha na Ateliers ’89 y na Biblioteca Nacional Aruba.
Diabierna dia 2 di mei venidero lo expone tur su obranan di arte, di tempo di scol basico te cu awe, cu lo encera dibuhonan, pintura y fotografia expandiendo desde arte hiper-realista te na obranan mas psicodelico den varios medio incluyendo potlood y ink, olie, etc sacando inspiracion for di diferente fuente incluyendo evolucion, naturaleza, felicidad, elemento, inocencia psicodelico y corupcion entre otro.
E apertura di e exposicion lo tuma luga diabierna 2 di mei 2014 pa 7:00 pa di anochi na UNOCA, Stadionweg 21 Oranjestad. Su obranan ta keda exponi y disponibel pa publico aprecia te cu dia 16 di mei durante orario di oficina di Unoca.
Henter comunidad ta keda coordialmente invita pa asisti na e expocision y bin admira y aprecia dibuhonan di calidad halto y apoya un artista local.
Pa cualkier informacion, tayer y les, of si ta interes pa adkiri of laga diseña un obra por tuma contacto cu e artista Rudyomar Leysner na 568 9058 of via mail: jackofito@gmail.com.
Rudyomar ta gradici UNOCA y Departamento di Cultura pa realisacion di e exposicion aki.
Exposicion di Arte ‘Retrospective, a look into the mind of Rudyomar Leysner’Posted: April 29, 2014 in Johnny Habibe
Oranjestad-E hoben artista Rudyomar Leysner lo haya e honor di expone su obranan atrobe p’e comunidad Arubano.


text:
WILLEMSTAD – Ainda tin konfiansa den e sektor finansiero i e mundu di seguro na Kòrsou? Te awe esnan envolví no a kontestá e pregunta ei sufisientemente. Te ainda ta manera karnisero ta kùr su mes karni, ekónomo Rob van den Bergh di Curconsult ta haña. E ta reakshoná riba e publikashonnan di Het Financieele Dagblad i e kontestanan di esnan ku ta hunga den e merkado ei.
E korant Hulandes a skibi den un seri di artíkulo ku e seguradó di mas grandi di Antia Hulandes anterior, Ennia, su doño, e empresario Iranes-Merikano Hushang Ansari, a plum’é.
Ku transakshon di kua e plaka tabata resultá den su mes saku e lo a invertí 570 mion euro di su seguradó den su propio proyektonan. Banko Sentral a para mira segun Het Financieele Dagblad.
Garantia
“Si e problema ta ku e invershonnan ta serka un solo instansha i ku nan ta doño tambe di e mesun kompania di seguro, mester ta kla ku e invershonnan aki ta garantisá i ku nan no tin státùs abou” Van den Bergh ta bisa.
Hende ku tin un penshun ei, segun e ekónomo mester tin e siguransa ku nan no ta haña sla di e konsentrashon di invershon ei. “Ami lo ke bai asta un paso mas leu i pidi gobièrnu i Banko Sentral duna klarifikashon si por ehèmpel nan ke duna garantia, si e kos faya tòg.”
Klasifikashon di invershon
Van den Bergh ta bisa ku e ta puntra su mes tambe si e konsentrashon di invershon ta ‘common practice’. “Banko Sentral lo por indiká ku den nan direktivanan ta masha normal ku tin e tipo di konstrukshon asina, kaminda e doño ta usa plaka di su invershonnan pa finansiá su proyektonan.”
“Lo ta bon pa un agensia di rating duna e invershonnan konserní un rating. E ora ei pa Banko Sentral ta mas fásil pa sali i ku un státùs desente bisa ku tur kos ta eksaherá pòrnada”, Van den Bergh ta splika. Ademas e ekónomo ta ta pensa ku e asuntu no ta dje grave ei. “Pero tin daño di imágen si. E tipo di notisia aki mésora ta konosí serka e partisipantenan den mundu finansiero internashonal. I esei no ta bon. Pero por lo pronto mi no tin motibu pa duda e integridat di Banko Sentral. Pero lo ta bon pa investigá tur kos bon i splika e kosnan mas mihó.”
Rapòrt DNB
Van Den Bergh lo tin gana di mira e rapòrt ku Het Financieele Dagblad ta papia di dje. “Si hasi e kontenido públiko esaki lo por aklará e asuntunan lihé. Awor tòg ta palabra di e korant kontra palabra di Banko Sentral. Mi por imaginá mi ku un kantidat di hende kalifiká ta lesa e rapòrt, papia ku Ennia i Banko Sentral i despues informá esnan ku tin pólisa. Pasobra si esakinan baha bai e ora ei si nos tin un krísis di bèrdè mes.”
Outor Dick Drayer


text:
WILLEMSTAD- Inisio di konstrukshon di e kasnan pa pueblo pa Wechi, despues di a warda 24 ana, ta nifiká garantia di trabou pa personal di Fundashon Kas Popular. Ta pesei, presidente di e sindikato SEBI, Richinel Ilario, ta hopi kontentu ku e siman aki porfin a kuminsa ofisialmente ku infrastruktura pa e mas o ménos 4 mil kasnan ku lo tin na Wechi, na final dje proyekto ku lo dura 15 aña.
E siman aki e asina yamá ‘groundbreaking’ pa e infrastruktura na Wechi a kuminsá, loke tabata motibu di hopi alegria pa gobièrnu, Fundashon Kas Popular i tambe personal i instanshanan ku ta envolví den e proyekto.
Dulce Koopman tabata na e ‘groundbraking’ i ela kombersa ku presidente di sindikato SEBI
E proyekto di Wechi ta perkurá pa kontinuidat pa varios sektor den nos komunidat, Ilario a splika. E trahadónan di FKP tambe tin hopi benifisio ku e mega proyekto di Wechi. Ilario a menshoná ku SEBI a hiba varios akshon pa realisá e proyekto i ta kontentu ku gobièrnu a pone seis mion florin disponibel pa konkretisá e proyekto.
Outor Dulce Koopman


text:
Home Slider
Mi Deseo
March 8th, 2018 by Niels
Ora ku un persona fayesé, tin hopi kos di hasi i kos di pensa pa sernan kerí. Banda di prosesá e fèrdrit, bo sernan kerí mester regla vários asuntu práktiko i aki e pregunta kiko e deseonan di e defuntu lo tabata ta hopi importante.
Spar pa futuro
February 27th, 2014 by roushaira@boostercommunication.net
Ku un Seguro di Spar pa Entiero di Fundashon Entiero na Kuota, bo ta prepará pa e aspekto finansiero den kaso di fayesimentu
Kompashon ta nos pashon
February 27th, 2014 by roushaira@boostercommunication.net
Meskos ku eventonan di bida, bo entiero tambe ta un evento spesial. Soru pa bo sernan kerí por tuma despedida manera debe ser. Nos ta yudabu.


text:
Oranjestad-Diaranson Minister Otmar Oduber a haya un presentacion di e Comision Seyo Nacional pa Artesania cu ta wordo maneha pa Departamento di Cultura (DCA). E comision aki tin e certificacion oficial di Gobierno di Aruba Seyo Nacional pa Artesania.
Mester bisa cu e preparacion pa Seyo Nacional a cuminsa na 2010 pa medio di un investigacion y documentacion pa haci esaki posibel. Un comision a wordo crea cu ta consisti di diferente stakeholder importante pa por a logra e exito di Seyo. DCA como encarga di e proyecto bou guia di Vicky Arens ta prepara y promove artesanonan pa participa y pa forma parti di e proyecto aki cu tin metanan grandi su dilanti.
Durante e presentacion Vicky a mustra e importancia cada bes mas grandi cu productonan local y nan proceso di realizacion ta hayando rond mundo y con mas y mas bishitante ta pidi pa e artefactonan localmente produci. Tambe el a presenta con tin peticionnan pa un centro cu ta promove, stimula y engrandece atesania y artesanonan.
Den e cuadro aki a presenta diferente plannan y a discuti hunto cu Minister Oduber riba diferente proyectonan y posibilidadnan cu tin pa engrandece e industria di artesania mas ainda den diferente parti di nos isla, teniendo semper na cuenta e importancia di ta produccionnan local y tambe habriendo e portanan pa exportacion di nos propio artesanianan.
Mirando e importancia cu Minister Otmar Oduber y Gabinete Mike Eman den su totalidad ta dunando na San Nicolas, caminda kier haci di dje e di dos capital turistico di Aruba, poniendo enfasis riba e aspecto cultural, diferente sugerencia y ideanan a wordo intercambia pa incorpora e parti importante aki di nos cultura, manera ta artesania den e desaroyo di pariba di nos isla.
Minister Otmar Oduber a keda hopi satisfecho cu e reunion/ presentacion y a mustra cu e ta sostene e plan y proyectonan di Seyo.
Comision Seyo Nacional pa Artesania a presenta plan y proyectonan na Minister Oduber E mandatario a mustra su entusiasmo y sosten pa engrandece nos artesano y artesanianan localPosted: April 23, 2014 in Johnny Habibe
Oranjestad-Diaranson Minister Otmar Oduber a haya un presentacion di e Comision Seyo Nacional pa Artesania cu ta wordo maneha pa Departamento di Cultura (DCA). E comision aki tin e certificacion oficial di Gobierno di Aruba Seyo Nacional pa Artesania.


text:
AVP deliberadamente ta frustra nos Democracia Parlamentario
Un reunion publico den Parlamento mester ta un demostracion bibo di nos democracia parlamentario den cual parlamentarionan ta representa Pueblo y controla gobierno, mientras cu ministernan ta duna cuenta di nan maneho. E reunion publico di 2 di mei a termina sin cu gabinete Mike Eman a responsabilisa su mes debidamente na Parlamento, y sin cu Parlamento a cumpli cu su tarea. E reunion publico, den cual mester a trata e ‘status ministerial’ y confiansa parlamentario den minister Paul Croes, relaciona cu e acusacionnan di corupcion, a demostra (atrobe) con e fraccion mayoritario (AVP) deliberadamente ta frustra un tratamento serio y al caso di e asunto en cuestion. Parlamentarionan di fraccion AVP, presidente di Parlamento y ministernan tur ta hunga un rol den mina nos democracia parlamentario sistematicamente, reduciendo nos Parlamento pa un instrumento politico cu ta tolera y defende actuacion contra nos leynan y contra e esencia di nos democracia parlamentario.
Gubernamental vs. penal
Sospechonan di corupcion contra un politico no necesariamente kiermen cu e politico y su partido ta corupto. E forma con un partido ta trata y anda cu sospechonan serio di corupcion, ta bisa hopi di un partido.
Durante e reunion, minister Paul Croes no tawata presente pa duna cuenta na Parlamento. Diferente parlamentario di AVP a expresa cu no mester trata e situacion di sr. Paul Croes den Parlamento paso ta un investigacion andando y paso Parlamento no por ‘sinta riba stoel di juez.’ Sinembargo e peticionnan di oposicion no tawata pa trata e investigacion penal ‘inhoudelijk.’ E peticionnan tawata enfoka riba e aspecto gubernamental di e hecho cu actualmente minister Paul Croes, a pesar di acusacionnan serio relaciona cu su funcion como minister, no a tuma su retiro y a asumi un ‘status ministerial’ cu nos constitucion no ta ofrece como opcion. Ministernan Paul Croes y Mike Eman a limita nan splicacion di esaki na un declaracion sin informa Pueblo y Parlamento debidamente. Ademas ta relevante pa reuni riba e situacion den cuadro di integridad den gobernacion, cual ta inclui e forma di anda cu sospechonan contra un minister den funcion. Lo ta straño si parlamentarionan di AVP berdaderamente no ta compronde e distincion entre e aspecto gubernamental y tratamento di un caso penal.
Lo ta straño si parlamentarionan di AVP berdaderamente no ta compronde e distincion entre e aspecto gubernamental y tratamento di un caso penal.”
Punto di agenda adicional pa desvia atencion
Presidente di Parlamento Mervin Wyatt-Ras (AVP) a mustra di ta busca e limite legal pa loke ta e termino pa yama e reunion, cual tanto MEP y parlamentarionan Bikker (PDR/POR) y Lopez-Tromp (independiente/POR) a pidi na fin di maart pa yama den forma urgente. Sra. Wyatt-Ras a dicidi pa añadi un otro punto di agenda na e reunion aki, cual ta ‘combatimento di crimen organisa,’ cual peticion a wordo haci un siman pasa door di parlamentario Dèsirée de Sousa-Croes (AVP). E peticion di MEP pa trata e dos puntonan di agenda separa (tras di otro) y no pareu no a wordo honra door di presidente di Parlamento Wyatt-Ras.
Parlamentario Dèsirée de Sousa-Croes a splica su peticion pa trata crimen organisa, bisando cu “nos a pidiele paso a bin sali na cla un paar di siman pasa cu aparentemente hopi di e crimennan cometi ultimamente ta bin for di un [1] cabes, y esey ta un ambtenaar, y esey nos kier haya sa kico ta e berdad rond di esaki. Esey ta hopi hopi importante mes pa nos por haya sa di minister, nos tin hopi pregunta pa minister....”
E punto principal di e punto di agenda adicional a resulta di ta un acusacion di AVP contra MEP, bisando cu MEP ta instrui un famia di lider di MEP pa orkestra atraco. Esey sra. Wyatt-Ras y fraccion AVP a insisti pa trata pareu cu un asunto gubernamental relaciona cu un minister den funcion. A spera cu a lo menos e fraccion di AVP lo a trata e tema di combatimento di crimen organiza den un forma serio, pero a opta pa usa e punto di agenda aki pa haci acusacionnan contra MEP y famia di sra. Evelyn Wever-Croes. Tambe a haci un cantidad di acusacion di e temporada di gabinete Nelson Oduber 3 y 4 (2001-2009). E acusacionnan a wordo haci asina sistematico cu parlamentario Chris Dammers (AVP) a termina su prome discurso bisando cu su coleganan Melvin Tromp, Rene Herdé y Marlon Sneek lo sigui cu e acusacionnan, mientras cu Melvin Tromp a termina su prome discurso bisando cu den di dos tanda MEP “ta haya un tiki mas” di e acusacionnan.
Ta comosifuera cu sr. Eman y parlamentarionan di AVP ta pensa cu, si nan acusa MEP di a haci algo malo den pasado, Pueblo lo ignora loke AVP ta haciendo durante e gobernacion actual.”
Contestacion incompleto
Ora prome minister Mike Eman mester a contesta preguntanan di e parlamentarionan, sr. Eman a laga varios pregunta sin contesta. Sr. Mike Eman tambe a sigui cu acusacionnan di pasado (2001-2009) y a desvia papiando di klinkers y varios otro tema. Ta comosifuera cu sr. Eman y parlamentarionan di AVP ta pensa cu, si nan acusa MEP di a haci algo malo den pasado, Pueblo lo ignora loke AVP ta haciendo durante e gobernacion actual. E enfoke riba famia di sra. Wever-Croes tawata un déjà vu di e forma structural cu sr. Mike Eman y AVP tawata acusa ‘ruman, tanchi, pachi’ y mas famia di sra. Wever-Croes durante campaña na 2013. Kisas ta un señal di loke ta na caminda pa e aña aki. Un otro tendencia cu a wordo aplica sistematicamente ta e practica di purba hustifica actonan no a base di si e ta corecto, pero a base di compara e acto cu actonan similar di otronan den pasado. Sr. Eman tambe a nenga di duna parlamentarionan documentonan relaciona cu e decision pa cu e ‘status ministerial’ di sr. Paul Croes.
Pafo di Parlamento
Parlamento di Aruba ta e organo gubernamental di mas halto di nos pais. Parlamentarionan tin e tarea di representa Pueblo, controla gobierno y tene e ministernan responsabel pa nan maneho y decisionnan gubernamental. Enbes di haci e trabou aki manera debe ser, varios parlamentario (y tambe minister) di AVP ta usa mayoria di nan tempo pa haci/contesta pregunta den Parlamento pa ataca oposicion. Si minister y parlamentarionan di AVP kier acusa miembro di oposicion y nan famia di corupcion, nan por haci esaki pafo di Parlamento, sea den un conferencia di prensa of un otro forma. Haciendo mal uso di e funcion di parlamentario pa frustra tratamento di un tema cu no ta cumbini bo partido, y alabes sconde tras di e imunidad cu parlamentarionan tin dentro di Parlamento, ta un insulto pa e funcion di parlamentario y e Pueblo cu mester wordo representa.
Haciendo mal uso di e funcion di parlamentario pa frustra tratamento di un tema cu no ta cumbini bo partido, y alabes sconde tras di e imunidad cu parlamentarionan tin dentro di Parlamento, ta un insulto pa e funcion di parlamentario y e Pueblo cu mester wordo representa.”
Democracia vs. dictadura parlamentario
Hopi hende ta reclama e gritamento, strobamento y pleitamento den nos Parlamento, cual tanto parlamentarionan di AVP y MEP ta haci. E ta un punto valido pa reclama y e aspecto aki mester mehora. Na mesun momento, no laga esaki pone’bo keda sin realisa con nos democracia parlamentario, e fundeshi di nos sistema democratico, ta wordo mina deliberadamente. Decisionnan cuestionabel di ministernan y presidente di Parlamento Wyatt-Ras por continua pasobra e mayoria den e organo mas halto di nos pais ta tolera esaki. E lider di fraccion di AVP, Marlon Sneek, a recorda parlamentarionan cu ‘ta mayoria ta manda den Parlamento’ y cu esey ta democracia, lubidando cu un parti esencial di nos sistema democratico ta cu mester tene cuenta cu (e deseo di) e minoria den nos pais tambe. Loke sr. Sneek ta referi na dje ta dictadura parlamentario.
Minister y parlamentarionan ta expone algun di e debilidadnan principal di nos sistema gubernamental y electoral. Ta di spera cu partidonan politico duna e asunto aki atencion y presenta posibel cambionan den nos sistema gubernamental y electoral pa percura pa miho gobernacion.
Un parti esencial di nos sistema democratico ta cu mester tene cuenta cu (e deseo di) e minoria den nos pais.”
Candidato nobo
Un pregunta cu ta surgi ta si e parlamentarionan di AVP cu no a hiba palabra durante e reunion ta aproba e actonan di nan coleganan pa frustra funcionamento debido di nos Parlamento, y si nan ta realisa cu nan silencio ta haci nan complice di e modus operandi di nan partido. Un otro pregunta cu ta surgi ta con candidatonan nobo di AVP ta hustifica e metodonan aki di e partido, y si nan lo percura pa un continuacion di esaki si nan bira parlamentario of minister.
_________________________________
Algun punto a base di cual por a trata e reunion diferente:
- Yama e reunion dentro di 1 siman di e anuncio di ministerio publico. Ta trata di acusacionnan serio den combinacion cu un decision pa pone sr. Paul Croes riba ‘non-actief’ pa cual ta na su luga cu e ministernan concerni duna cuenta na e representantenan di Pueblo den Parlamento, pa por lo menos percura pa tin e claridad necesario riba e aspectonan gubernamental.
- Minister Paul Croes lo mester ta presente den e reunion. Si sr. Paul Croes no kier duna cuenta na Parlamento, e lo mester a entrega su retiro y no keda minister. E funcion di minister tin su responsabilidadnan y un di esunnan mas importante ta e deber di duna cuenta na Parlamento. Den e caso cu parlamentarionan haci pregunta cu realmente ta stroba e investigacion penal, ministernan por splica cu no ta na su luga pa contesta e pregunta specifico den un reunion publico.
- No añadi puntonan di agenda cu ta frustra un tratamento al caso. Otro temanan por wordo trata despues. Hasta riba e mesun dia. Por trata e asunto al caso, termina e reunion, y habri e siguiente reunion. Nada straño den esaki. E hecho cu e Reglamento di Ordo di Parlamento no ta prohibi pa añadi puntonan di agenda, no kiermen cu ta etico y responsabel pa haci esaki.
- Presidente di Parlamento mester honra peticionnan di parlamentario pa un punto di ordo sin retraso inecesario.
- Ministernan mester duna Parlamento tur documento relevante pa nan por haci nan trabou. Por lo menos ‘ter inzage.’ E presidente di Parlamento y tur otro parlamentario mester exigi esaki. Parlamento tin e poder, y hasta e deber, pa haci esaki.
- Parlamentario y ministernan mester keda al caso. Presidente di Parlamento por percura pa esaki segun Reglamento di Ordo.
- Ministernan mester contesta tur pregunta. Parlamento no mester acepta cu ministernan sa keda sin duna contesta. Parlamento tin e poder constitucional pa exigi esaki (y hopi mas) considerando cu ningun minister por keda den funcion sin sosten di un mayoria den Parlamento.
Previously:
Asiento 22 S01E01 ‘Prome nos purba drecha Reino Hulandes, ban drecha Aruba’
Asiento 22 S01E02 ‘Cambio di sistema pa eligi parlamentario’
Carlos Guiamo | Asiento 22
This email address is being protected from spambots. You need JavaScript enabled to view it.
Expresionnan haci den e articulo aki no necesariamente ta refleha opinion di ArenaPoliti.co


text:
Oumento drástiko di desempleo i problemanan ku ta keda manifestá nan mes den e ministerio di SOAW
Willemstad, 9 di yüli 2019
Na Presidente di Parlamento
Señor W. Millerson
P/a Wilhelminaplein # 4
PRESENTE
Tópiko: Oumento drástiko di desempleo i problemanan ku ta keda manifestá nan mes den e ministerio di SOAW, kual ta e ministerio ku mester atendé ku problemanan relashoná ku desempleo na Kòrsou
Señor Presidente,
Frakshon di Movementu Futuro Kòrsou (MFK) ke hasi uso di su derecho konforme artíkulo 64 insiso 4 di nos Reglamentu di Ordu (RvO) i ta aserka bo persona di pa yama un reunion públiko ku e punto di agènda ariba menshoná.
Frakshon di MFK a tuma nota ku sifranan ku “Central Bureau voor Statistiek” (CBS) a publiká resientemente ta indiká ku desempleo na Kòrsou a a subi i yega te na 21.2%. E sifra di desempleo aki ta algu hopi serio, si tuma na kuenta ku na sèptèmber di 2018 e porsentahe tataba13.4%.
Den media nos a tuma nota ku SOAW, ku ta e ministerio ku lo mester atendé ku e parti di desempleadonan, un biaha mas ta den notisia relashoná ku e edifisio kaminda empleadonan públiko di e ministerio aki tin ku laborá. Den medionan lokal nos por a tuma nota tambe di e intenshon di e Minister enkargá ku SOAW, pa bai hinka hinter e asuntu pa atendé ku desempleadonan den un fundashon i esaki pa un suma eksorbitante.
Konstantemente nos por tende Ministernan di gabinete Rhuggenaath ta papia ku nan mester keda di focus pa den e tempunan difísil aki saka Kòrsou for di e problemanan ku nos dushi Kòrsou ta pasando aden.
Pero e realidat ta otro, debí ku anunsionan manera e enkuesta di CBS ta mustra ku gabinete Rhuggenaath ta hibando Kòrsou, di Guatemala pa Guatepeor i nos frakshon no por sinta man krusa i laga gabinete Rhuggenaath hiba Kòrsou na un abismo.
Frakshon di MFK pa medio di esaki ta pidi Presidente di Parlamento invitá Minister presidente señor Eugene Rhuggenaath i Minister enkargá ku SOAW señor Hensley Koeiman pa ta presente durante di e reunion aki, pa asina Parlamento por debatí riba e tópikonan aki i fiha un posishon ku ta benefisiá pueblo di Kòrsou i e grupo di desempleadonan.
Atentamente,
_______________ _______________ ______________
Jacinta Constancia Charles Cooper Juniël Carolina


text:
WILLEMSTAD – Despues di binti aña ta bolbe hasi petishon na gobièrnu di Kòrsou pa restourá i deklará e muraya di katibu na Siberie komo monumento. E inisiativa ta bini di Fundashon Parke Nashonal ku ta manehá e Parke Lucha pa Libertat na Ref. “For di e ruinanan ainda por reskatá un parti chikitu di e muraya i asina konservá e parti históriko ku nos katibunan a bai laga atras komo herensia”, Lionel Janga di e fundashon ta bisa.
Ta trata aki di un di e murayanan di mas largu ku katibunan a yega di konstruí. Den su estado original e muraya di Siberie ta kuminsá na Tera Kòrá i ta kaba na Krakeel midiendo kasi tres kilometer di largura. E muraya aki a keda konstruí pa marka e frontera di Plantashi Siberie for di e otro plantashinan den bisindario.
Un reportahe di José Manuel Dias
Na aña 1997 a logra pone e muraya di Siberie riba e lista di monumento kaminda a pone 100 mil florin disponibel pa restourá 500 meter di muraya. Sinembargo despues di un aña mester a bah’é for di e lista pa motibu Konseho Insular di Kòrsou no a atendé ku e opheshonnan den e tempu stipulá. Un gran parti di e muraya ta riba tereno privá i tabatin algun doño di tereno ku a presentá opheshonnan.
Balor históriko
“Falta di konosementu históriko di nos mandatarionan ta e motibu prinsipal pa kual te ku awe no a logra deklará e muraya di Siberie komo monumento”, Jeanne Henriquez di Museo Kas di Pal’i Maishi ta bisa. Tantu Henriquez komo Janga ta boga pa e muraya di katibu di Siberie bira un punto di atrakshon turístiko kaminda e bishitante por sera konosí ku nos balornan históriko.
Último chèns
Entretantu e muraya a sigui dekaí i ta ruina di piedra so a sobra miéntras ku na hopi sitio e muraya a disparsé por kompletu. Den transkurso di añanan ku a pasa deskonosínan a kita hopi piedra bai kuné. Na opinion di Janga importante ta pa restourá e lokual a sobra. Esaki ta e último chèns pa reskatá e muraya promé ku e bai kompletamente pèrdí.
Shen mil florin
No ta konosí si e shen mil florin ku a pone disponibel na 1997 pa restourá e muraya di Siberie tei ainda. Tin sospecho fuerte ku e gobièrnunan di turno lo a usa e sènnan aki pa otro meta. Pa Janga di Fundashon Parke Nashonal sèn no mester ta un opstákulo pa e proyekto por bira un realidat. “Nos mester kuminsá ku loke tin i despues ta wak kon ta yega na mas fondo”, Janga ta bisa.
Restourashon di e muraya den su estado original ta eksigí di konosementu spesialisá. Segun e konosido eksperto Michael Newton no por usa sèmènt ni niun otro tipo di material pa pega e piedranan riba otro. Tampoko por usa otro tipo di piedra pa restourá e muraya.


text:
Diahuebs mainta, Meteo di Aruba, ta informa cu tin un ola tropical pariba di Aruba, esaki lo pusha mas humedad den nos area, e parti mas humedo lo aserca Aruba despues di 8’or di anochi.
E parti mas humedo ta perdiendo forza manera cu e ta move west. Den corto, awe nos por spera un dia parcialmente nubla, cu algun yobida pasajero. Mas den anochi pa marduga tempran di diabierna por tin un aumento den e posibilidad di awacero pasajero. No por descarta cu leu-leu den e yobida por tin algun lamper i strena.
Den oranan di atardi Meteo di Aruba lo duna un update referente e ola tropical aki.


text:
E fecha oficial di otorgamento ta 1 di september 2020
ORANJESTAD – Den e dianan nos dilanti, e contribuyentenan cu ta registra pa inkomstenbelasting lo bay ricibi nan formulario di declaracion di inkomstenbelasting di aña 2019 via post manera custumber.
Fecha oficial
E fecha oficial di otorgamento ta 1 di september 2020. Pa ley e contribuyentenan ta haya 2 luna di tempo pa yena y entrega e formulario menciona; pues e ultimo dia pa entrega esaki ta dia 2 di november 2020.
Extension di termino
Banda di e termino legal di 2 luna, Departamento di Impuesto ta duna automaticamente 1 luna mas di tempo pa por entrega e declaracion. E fecha final pa e clientenan cu kier haci uzo di e 1 luna extra ta 2 di december 2020. No tin mester di haci un peticion oficial pa haci uzo di e extension (“uitstel”).
Prepara documento
Departamento di Impuesto ta recomenda pa prepara tur documento necesario relaciona cu entrada
y gasto di aña 2019 por ehempel: salario anual, pensioen di trabou, pensioen di biehes, pensioen di viudo of huerfano, entrada di huur di propiedad, entrada di ‘side-jobs’, carta di interes di banco y/of otro
instancia, seguro di bida, comprobante di donacionnan haci, comprobante di gastonan di scol di yiu cu ta studia den exterior etc.
E clientenan cu tin un empresa propio (eenmanszaak), tambe mester prepara nan relato anual di aña 2019. Den caso cu e cliente mes no por traha e relato anual aki, ta recomendabel pa busca un consehero cu conocemento adecua di e materia di impuesto.
Obligacion legal
Yena y entrega e formulario ta un obligacion legal. Door di yena y entrega e formulario na tempo, e cliente ta evita cu e ta haya un cobransa (taxativo) cu boet.
Ademas pa medio di e declaracion, e cliente ta haya e oportunidad pa haci uzo di su derecho di deduci su gastonan.
Gerencia di Departamento di Impuesto
21 di augustus 2020


text:
Dinosourio
Dinosouronan ta un grupo diverso di animalnan ku tabata domina e vertebratenan terestral pa mas ku 160 mion aña, for di e periodo Triasiko (mas o menos 230 mion aña pasá) te ku e final di e Krijt (mas o menos 65 mion aña pasá). E ekstinshon di mayoria tipo di dinosouro a okuri den e evento di ekstinshon di e Krijt-Tertiario. E rekort di fosilo ta indika ku paranan a evolushona for di dinosouronan durante e periodo Jurasiko. Un par di nan a sobrevivi ekstinshon anto den sistemanan di klasifikashon moderno para ta konsiderá un tipo di dinosouro - e uniko grupo ku te ainda ta na bida.


text:
yog
-
Buenos Aires 2018
Team Aruba ta bek
Team Aruba a yega bek despues di un bon actuacion den e Weganan Olimpico Buenos Aires 2018 Diasabra merdia riba…Read More »
-
Buenos Aires 2018
-
Buenos Aires 2018
Buenos Aires 2018 a jega su final
Weganan Olimpico Hubenil Buenos Aires 2018 a yega nan final Despues di 12 dia di competencia awe diahuebs e weganan…Read More »
-
Buenos Aires 2018
Buenos Aires 2018 Inovativo y Exitoso
Presidente di IOC Sr. Thomas Bach; “Weganan Olimpico Hubenil Buenos Aires 2018 tabata hopi inovativo y sigur exitoso” Awe mainta…Read More »
-
Buenos Aires 2018
Ultimo paseo pa Team Aruba
Ultimo paseo di Team Aruba na Buenos Aires, Argentina prome cu regresa cas bek. Diamars ultimo nos atletanan a hasi…Read More »
-
Buenos Aires 2018
Team Aruba a bishita TECNÓPOLIS PARK
Awe e Team di Aruba a haña e oportunidad di bishita e parke TECNÓPOLIS aki na Buenos Aires. E parke…Read More »
-
Buenos Aires 2018
Atletanan a disfruta di Buenos Aires
Despues di 1 siman di competencia, awe e atletanan a haja e oportunidad pa wak e diferente parke nan di…Read More »
-
Buenos Aires 2018
Resumen di Weganan Olimpico Hubenil Buenos Aires 2018
Siguientemente nos ta presenta un resumen cortico pa loke ta e di tres Weganan Olimpico Hubenil Buenos Aires cu e…Read More »
-
Buenos Aires 2018
Team di Brazil ta riba un otro nivel
Apesar di a purba tur strategia, ekipo femenino di Brazil di un otro nivel. E ekipo di Beach Volleyball femenino…Read More »
-
Buenos Aires 2018
Coach Irald ta conta di e ekipo femenino di beach volleyball
Coach Irald Phelipa ta elabora riba e prestacion di e ekipo femenino di beach volleyball den e Weganan Olimpico Hubenil…Read More »


text:
CochabambaNews
Thashaina entre e miho nan
Medaya pa Aruba ta sigur
Thashaina Seraus ta clasifica entre e miho cuaternan den e bowling Sur Americano na La Paz, Bolivia y ta sigur un medaya mas pa Aruba.
Algun rato pasa e bolichera Thashaina Seraus ta logra pasa pa e siguiente buelta den e final di bowling na e Weganan Sur Americano Cochabamba 2018. E atleta Seraus ta vence su contricante di Venezuela y ta sigura su mes pa un medaya. Pues ya caba Thashaina tin e brons Sur Americano.
Pa 2or di merdia, Thashaina lo hunga e siguiente buelta. Un victoria lo duna e oportunidad pa hunga pa e medaya di Oro.
Mester bisa cu apesar di a tira un bon wega, Kamilah Dammers-Naddall no a logra pasa y ta keda cortico pa un lugar riba e podium.
Exito Thasha. Ban Pe historiağªâ¤ğ¦ğ¼!!!


text:
Diasabra anochi 8:30 na vispera di e Clasico di Spaña, na Aruba e dos ekiponan cu mas historia ta topa otro, Soldatnan Tricolor RCA “Big Wheel Lottery poweŕed by Powerade” vs Abejanan Brabo di Dakota. E Gran Clasico local cu ta e promer pa 2018 lo ta den Centro Deportivo Guillermo Prospero Trinidad. Pa RCA un wega importantisimo pa termina campeonato regular cu 31 punto, cu e miho average di gol y posibilidad di clasifica pa playoff. Pa Dakota cu ya ta den playoff tambe importante pa purba conquista e titulo di #1 campeonato regular 2017-18. Directiva di s.v. R.C.A. ta invita e famia tricolor pa yega y yena stadion cu e ambiente positivo di custumber. Durante half time lo rifa premios. Tambe directiva ta felicita team Dames RCA “Neutrogena” cu a clasifica den gran forma pa playoff y U17 RCA “Interprint” cu tambe drenta playoff invicto. Tur otro divishon y ekipo Tricolor cu a lucha duro durante 2017-2018 masha pabien exito den playoff y danki na tur Team Leaders, Coaches, Majornan y e fanaticada cu ta sostene y apoya dia den dia afo di chikitinnan te veteranos di Inter #RCApaBida
Club
Diasabra awo ta e Gran Clasico di Aruba
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
ORANJESTAD– Fraccion di MEP ta trahando riba un proyecto di ley pa duna alivio na esnan cu ta paga nan fiansa di estudio bek. Esaki den forma di un ‘aftrekpost’ di inkomstenbelasting, pa duna nan un alivio pa e temporada cu nan ta paga nan fiansa di estudio bek.
KIKO E AREGLO AKI TA ENSERA?
E proposicion di MEP ta ensera cu tur esnan cu ta pagando un fiansa di estudio bek, por deduci locual nan ta pagando, te na un maximo di 10 mil florin, pa un periodo di 10 anja. Por dedusi no solamente e interes, manera ta e caso awor aki parcialmente, sino e interes y e ‘aflossing’ total, mescos cu Corsou a introdusi na fin di anja pasa. E deduccion lo bira un ‘persoonlijke last’, pues ta completamente deducible, te na maximo di 10 mil florin.
TA CONTA PA FIANSA DI ESTUDIO DI HULANDA SO?
No, e areglo aki lo conta pa TUR fiansa di estudio. Contal cu ta trata un fiansa di estudio, no ta importa unda bo a studia.
E AREGLO AKI TA CONTA PA ESNAN CU CABA DI STUDIA DEN FUTURO?
No, e lo conta tambe pa esnan cu ya a caba di studia y ta pagando nan fiansa bek. Nos ta tratando pa e cambio di ley aki haya forsa retro activo te 1 di januari 2014, pa asina ora bo yena bo aangiftebiljet 2014 aki algun luna, bo por cuminsa dedusi esaki caba.
Tabata tin intentonan den pasado pa crea facilidadnan paresido, pero nan no a concretisa. Fraccion di MEP ta determina pa concretisa e areglo aki mas pronto cu ta posibel. Ta dificil pa pensa cu un persona por ta contra e areglo aki, mirando cu na Aruba tin masha hopi profesionalnan hoben cu ta cai den e categoria aki, y awor mester lucha duro pa paga nan debe di estudio, y esaki ta stroba nan pa cuminsa cu nan carera of negoshi.
“Nos mester di nos profesionalnan bek si nos kier desaroya nos economia, y pesey nos lo hasi tur lo posibel pa bin cu e ley aki, maske nos ta den oposicion”, lider di MEP Evelyn Wever-Croes a duna di conose.


text:
FPNA: contento cu e interes amplio den e sesionnan informativo pa Parke Marino Aruba.
ORANJESTAD, ARUBA - Fundacion Parke Nacional Aruba (FPNA) a intensiva su proceso di consulta pa Parke Marino Aruba. E prome anochinan informativo tawata exitoso cu hopi interes y sosten di publico. E publico en general a trece hopibon punto y pregunta dilanti pa asina cuminsa conoce otro y e situacion actual di Parke Marino Aruba miho. FPNA ta invita mas persona y e comunidad completo pa participa den e sesionnan informativo aki pa asina por amplia e colaboraciony involucra mas personanan y organisacionan den e proceso di consulta.
Durante e anochinan informativo ta introduci FPNA, un organisacion independiente pa conservacion di naturalesaencarga cu e maneho di e areanan di naturalesa protegi naAruba. Tambe ta mustra tur e areanan protegi di Aruba cuFPNA ta maneha actualmente, incluyendo Parke Marino Aruba cu ta consisti di cuater (4) ‘Marine Protected Areas’ (MPAs).
Pa Parke Marino Aruba ta duna un splicacion tocante e meta primordial di conservacion di bida marino. FPNA lo adopta un maneho a base di e ecosistema cual ta yama ‘Ecosystem-Based Management’ (EBM). EBM ta un manera integra di maneha cu ta adaptivo y ta yuda den considera un balans entre uso di recurso y proteha y sostene ecosistemanan diverso y productivo pa e servicionan cu nan ta brinda. Basa riba evidencia ta incorpora e ecosistema por completo den desicionnan pa e maneho di e recursonan, incluyendo e ser humano como parti di e ecosistema.
Un ecosistema por consisti di diferente habitat, manera area di mangel, yerbe di lama, rif di coral y lama hundo. Cada uno di e areanan aki tin un funcion importante den e ecologia di bidamarino y ta ofrece servicionan di ecosistema. Asina e yerbe di lama por ehempel, ta un fuente di alimento pa turtuga, calco y bushi di lama. Pero tambe e ta ofrece un lugar di sconde papisca y hopi otro bestia chikito. Banda di e funcionnan aki,yerbe di lama ta ofrece mas servicio, manera stabilisa e sedimento pa asina e lama keda limpi y e yerbe ta super eficiente den converti dioxidio di carbon den oxigeno y asinapor yuda combati cambio climatico.
Nos bida marino tambe tin un variedad di especie. Cu un maneho a base di ecosistema lo purba percura pa e bidamarino consisti di un variedad di especie diverso y cu un biodiversidad halto e ta mas resiliente. Tin diferente especie cu lo ricibi mas atencion pa maneho di conservacion cu otro, manera especienan den peliger di extincion, especie cu un funcion esencial of especienan invasivo.
Durante e sesionnan informativo tambe ta duna un bista di unda e cuater (4) MPA di Parke Marino Aruba ta situa y cuesaki a keda estableci como parti di e projecto di EU BEST lidera pa TNO. Hopi pregunta y preocupacion ta bin dilantitocante e deseño di Parke Marino Aruba, cual FPNA tacomparti cu publico. Especialmente un maneho di recurso marino a base di ecosistema, cual ta e manera mas efectivo paconserva nos lamanan, ta wordo limita si e areanan designa no ta encera un ecosistema completo. E bida marino no tareconoce e grensnan manera deseña pa hende. Ta importante pa nos balora y respeta e recurso natural di bida marino ronddi Aruba completo, asina so nos por percura pa Aruba por sigui conta riba nos lama pa tur e servicionan cu e ta ofrece nanos, incluyendo tur servicio pa nos pilar economico di turismo.
Parke Marino Aruba ta den un proceso di consulta pa asina hunto cu e stakeholderspor yega na un maneho pa e areananincluso y integra. E sesionnan informativo ta solamente e comienso y lo tin por lo menos cuater (4) oportunidad mas pastakeholders duna nan input durante eproceso. Durante e luna aki ta sigui cu e sesionnaninformativo riba 14, 16 y 18 di september, pero tambe tin un encuesta pa sondea e actividadnan cu ta sosode den Parke Marino Aruba como tambe e percepcion di su balor natural, social y economico. FPNA ta encurasha tur persona, comunidad en general, pa yena e encuesta aki, cual taobtenibel na e link aki(https://forms.office.com/r/1chca0dakw) of scan e QR code.
Banda di e sesionnan organisa, FPNA semper ta kedadispuesto pa reunionan cu nos stakeholders ariba peticion. Paesaki y mas informacion tocante Parke Marino Aruba por tuma contacto cu marinepark@arubanationalpark.org.


text:
Bubali – Diadomingo marduga polis a bay un tire repair shop situa na Bubali.
Home Uncategorized Homber bou influencia ta keda deteni despues di comete destruccion den un...
Homber bou influencia ta keda deteni despues di comete destruccion den un tire repair shop
Informacion cu polis a haya tawata indica cu un persona, lo a drenta e luga y tawata cometiendo destruccion.
Na yegada di patruya nan a topa cu e homber aki, cu net a caba di sali di e luga. Mes ora nan a detene. Por a wak su paña tur sushi.
Polis a nota tambe cu e homber aki lo tawata bou influencia di algo.
Segun e doño di e tire repair shop e no conoce e homber aki.


text:
Ban duna un aporte pa caba cu polucion di plastic en coneccion cu Dia mundial di Medio Ambiente.
Dia mundial di medio ambiente ta awe Juni 5 e meta di e dia observa aki ta pa trece concientisacion mundial y tuma accion pa cu proteccion di nos medio ambiente. E thema pa 2018 ta pa caba cu pollution di plastic y paisnan miembro di United Nations tambe ta hasi nan aporte pa esaki.
E tema ta uno cu cada un di nos por aporta na dje door di caba cu polution di plastic. Con abo por contribui na esaki? Bo por challenge bo mes y un persona pa nenga/ of stop e uso y no cumpra productonan cu ta cualifica como single-use plastic; por ehempel pijp (straws), forki/cuchara/cuchiew di plastic, cups, saco di plastic, blit di feita desechabel, y bo mes por pensa cual itemsnan mas.
Directie Natuur en Milieu ta uni na e wega mundial TAG you are it!
DNM a traha un video cortico no professional, na unda ta hasi nan commitment pa remplasa uso di cupsnan di foam y esunan di plastic pa uno duradero dus copinan di ceramica of travel mugs reusabel. Den e video aki DNM ta challenge DOW, Santarosa y Serlimar pa tambe Beat Plastic Pollution. Pa wak esaki por bishita y like DNM su Facebook page dnmaruba. Abo tambe por mustra bo aporte positivo pa cu dia munidla di medio ambiente 2018.
Con pa hasi esaki? Bo ta corda e wega di tik (abo te!) Tuma algun seconde usando bo smart mobile phone y bo social media platform y usa e hashtag #BeatPlasticPollution y mentions di @Dnmaruba @UNEnvironment.
- Kies cual productonan cu ta cualifica como single-use plastic bo ta cla pa give up awe
- Saca un sefie (potret of video) mustrando cual alternativa reusabel bo ta escohe
- Comparti e selfie ariba e plataforma di social media y “TAG” 3 amigo/amiga, compania of persona di high profile pa challenge nan pa hasi mescos dentro di 24 hrs.
- Corda pa usa hashtag #BeatPlasticPollution y menciona @UNEnvironment y @dnmaruba
- Esey e ta! Danki pa yuda cu concientisacion pa e movimento mundial pa caba cu pollution di plastic.
Felis di mundial di Medio Ambiente


text:
Kralendijk (8 di sèptèmber 2021) – Tourism Corporation Bonaire (TCB) tabatin mas bishita di prensa durante luna di ougùstùs. Komo parti di e ‘Tourism Recovery plan’, TCB ta enfokando riba atrae prensa internashonal na nos isla. Esaki ta un bon manera pa duna Boneiru mas kobertura internashonal den medio di komunikashon ònlain.
Dia 18 di ougùstùs 2021, TCB a yama bon bini na Elliott, kende ta un fotógrafo i videografo di biahe i estilo di bida for di California, huntu ku Leslie, kende ta un periodista independiente di biahe ku su trabou a wòrdu publiká riba entre otro TravelPulse.com i Arizona Foothills Magazine. Nan bishita na Boneiru lo wòrdu kubri den Travel Pulse (alkanse: 227.465), kual ta un plataforma ònlain ku ta ofresé notisia industrial, kontenido di video i ta duna informashon di biahe.
Ademas, a risibí bishita di Matthew, kende ta un eskritor independiente di Miami i ku tambe ta un eskritor pa Matador Network (alkanse: 793.456), kual ta un plataforma di biahe konosí mundialmente pa e aventurero moderno, i ku ta duna informashon di biahe, kulinario i eventonan lokal. Tambe, e bishita di Matthew lo wòrdu publiká riba e wèpsait di Thrillist.com (alkanse: 3.607.069), un plataforma onlain popular di notisia ku ta mundialmente konosí den e área kulinario, bebida i biahe. Matthew a bishitá Boneiru huntu ku Laura, kende ta un fotógrafo, spesialisá den fotografía di biahe, i ku su trabou a aparesé den katalòk di National Geographic. Laura ta un periodista di potrèt pa mas ku 20 aña i ta dedika su mes na eksplorando mundu, dor di kapturá i skibi tokante su eksperensia.
Durante di nan estadía na Boneiru, nan tabatin e oportunidat pa eksperensiá diferente aktividat, a hasi un paseo rònt di nos isla i a bishitá diferente restorant.
Entre 11 pa 18 di ougùstùs, e programa di televishon Hulandes Mooi TV a filma na Boneiru, mustrando diferente sitionan, akitvidatnan i akomodashon ku nos isla tin pa ofresé. E tim a disfrutá di nan bishita i a komparti nan eksperensia riba Instagram. Por mira algun ‘highlight’ di nan bishita riba nan página sosial ku tin 48 storia di nan estadía na Boneiru: https://www.instagram.com/stories/highlights/17934799015613075/
E episodio di Boneiru lo pasa na Mooi TV riba e kanal national SBS6 riba djasabra 2 di òktober 3:30 di atardi, orario di Hulanda, i 9:30 di mainta, orario di Boneiru. Ku ripitishon riba djadumingu 3 di òktober 11:30 di mainta i 6 di òktober 9:30 di mainta.
TCB ta yama danki na tur partner pa nan kolaborashon durante e bishitanan di prensa.


text:
Refleccionando riba dianan historico di plataforma POR E Forsa Nobo, Sr. Otmar Oduber ta honra y agradecido pa e sosten masal cu partido POR ta ricibi for di nos comunidad.
Un sentimento di felicidad y gratitud ta locual sr. Otmar Oduber lider di partido POR ta sinti, refleccionando riba e susedidonan di e siman cu a pasa culminando den e dia historico di dialuna 7 di augustus.
Cuminsando cu e protocol pionero y historico cu a wordo firma pa tur miembro di e plataforma E Forsa Nobo diaranson 2 di augustus, unda tur a para pa sostene e esencia di democracia y percura pa e voz di e pueblo ta central, firmando e protocol e plataforma E Forsa Nobo a subraya e importancia di e principionan democratico, esta cu cada persona cu ricibi un mayoria di voto ta esun indica pa representa pueblo den e organo mas halto di nos Pais, esta nos Parlamento.
E sentido di union, colegialidad y e importancia comun di e balornan cu e partido ta para pe ta asina fuerte cu den no mas cu 15 minuut a sa di yega na un lista cu cual POR a presenta su candidatonan pa e eleccion di dia 22 di september proximo. Diabierna 4 di augustus e sosten masal di grandi y chikito tabata visto y palpabel. Un grupo grandi di sostenedor a cana anima y decidido hunto cu miembronan di plataforma POR E Forsa Nobo pa entrega e lista na Conseho Supremo Electoral. Sr. Oduber ta no solamente orguyoso, pero un sentido di profundo humildad y gratitud pa e sosten aki ta biba cerca dje.
E mandatario ta sigi pa menciona cu sentido ey a culmina den un sentimento di honra y aprecio riba dialuna 7 di augustus, unda atrobe e sosten di comunidad cu Partido POR a surpasa tur expectativa. For di hopi trempan, prome cu 9 or di mainta, un grupo grandi a reuni dilanti dependance di Censo, pa asina mustra firmememente nan sosten y nan creencia den e plataforma E Forsa Nobo.
Sr. Oduber ta extende un palabra di gratitud sincero na tur esnan cu ta kere den e balornan cu POR ta para pe; pragmatismo, progresividad, integridad y bienestar di comunidad como punto di salida central. Ta extende un invitacion na tur esnan cu a duna nan sosten, pero tambe na comunidad en general pa sigi e Plataforma riba Facebook, e website y tambe comunicadonan den prensa, pa asina por tuma nota di e plan di maneho “E Vision 17-21 Hunto Nos Por” cu ta forma parti di e fundeshi solido pa nos comunidad.


text:
Tag Archives: seguro di accident
Email cu Resumen Debe y Credito SVb
Diasabra 11 di mei 2019 SVb a cuminsa e proceso pa manda un resumen di debe y credito na tur doño di trabao registra na SVb. Tur doño di trabao di cual SVb tin un email a ricibi (algun) di e documentonan aki: – Cuenta(nan) habri di premie Seguro di Malesa y Accident (ZV/OV); –… Mas Informacion
SVb a Introduci Opleiding tot Arts voor Arbeid en Gezondheid Aruba
Despues di preparacion pa algo mas cu dos aña, Banco di Seguro Social di Aruba SVb ta duna inicio na un proyecto unico pa nos organisacion. Diahuebs 18 di januari 2018 den Aula di Universidad di Aruba a tuma luga e ceremonia cu a duna inicio na e estudio di specialisacion pa dokternan general cu ta trahando na SVb, Opleiding tot Arts voor Arbeid en Gezondheid Aruba (AAGA). E estudio aki a bira posibel danki na e cooperacion di The Netherlands School for Public and Occupational Health (NSPOH).
Desde 2009 e cuerpo medico na SVb a amplia y na 2015 a mira e necesidad atrobe pa ofrece e dokternan pa sigui cu un estudio specialisa. Pa esaki SVb Aruba aserca dr. Harrie Veneman, ex-hefe di e departamento medico na SVb kende actualmente ta traha na NSPOH. Hunto cu dr. Veneman a dicidi di asumi e reto di inverti den esaki y NSPOH di nan banda a desaroya un programa pa un estudio di specialisacion, adapta na e realidad di Aruba, garantisando e calidad pa cual NSPOH ta conoci p’e.
SVb ta encarga cu dos ley hopi importante pa trahadonan den sector priva. Esaki nan ta e leynan di seguro di malesa y seguro di accidente di trabao. E leynan aki ta otorga un trahador segura e derecho riba compensacion di su sueldo den caso di malesa of accidente di trabao. Esaki ta trece cune cu SVb mester determina si e trahador segura tin un malesa of a sufre un accidente di trabao cu ta strobe di haci su trabao. E staf medico di SVb ta e unico profesionalnan autorisa pa e dos leynan pa determina si un persona tin derecho of no riba compensacion y pa cuanto tempo. Actualmente e staf medico aki ta forma pa dokternan general, dokternan di seguro y dokternan di empresa. E ultimo dosnan aki ta dokternan specialisa. Cu inicio di e specialisacion aki SVb ta brinda henter su staf medico e oportunidad pa specialisa nan mes den e campo di medicina social, e ramo di medicina cu ta studia e relacion entre salud y trabao.
Despues di un periodo largo di preparacion, unda dr. Ron Bieze, hefe di departamento di Labor y Salud na SVb, a hunga un papel importante, na augustus aña pasa e programa a keda aproba pa gerencia di NSPOH y na september SVb a firma e contract cu NSPOH. Asina cu orguyo SVb a presenta e grupo di dokter cu lo specialisa, kendenan ta dr. Christian Mejia, dr. Flavia Pinedo, dr. Miguel Genser, dr. Myron Genser y dr. Melissa de Cuba y ta desea nan hopi exito den nan studio. Pa SVb e estudio aki ta sumamente importante y ta ancra e base pa futuro programanan cu lo ofrece na nos dokternan di SVb.
SVb cu Maneho di Boet Administrativo
Awe SVb a publica mas detayadamente riba su maneho di e Boet Administrativo, cual ta pa enfrenta e problemanan rond inscripcion di trahado y incumplimento di pagonan di prima pa doño di trabao. Por lesa mas tocante e maneho aki riba nos pagina tocante Boet Administrativo: /dono-di-trabao/maneho-di-boet-administrativo/. E texto completo di e Maneho di Boet… Mas Informacion
Fechanan Pago di Compensacion pa Malesa y Accidente Segun Peticion
Luna cu entrega peticion Dia di pago Januari 2017 6 februari 2017 Februari 2017 6 maart 2017 Maart 2017 5 april 2017 April 2017 5 mei 2017 Mei 2017 5 juni 2017 Juni 2017 5 juli 2017 Juli 2017 4 augustus 2017 Augustus 2017 5 september 2017 September 2017 5 oktober 2017 Oktober 2017 6… Mas Informacion
Coriente a bay na SVb: no por ricibi notificacion di AO mediante telefon
Debi na fayo di coriente no ta posibel awo pa notifica AO na SVb mediante nos telefon 527-2782. Ta posibel pa notifica AO solamente mediante nos formulario riba nos website entre 7’or cu 10’or di mainta: /form-notifica-ao/. Diadomingo mainta por haci uzo di nos liñanan di telefon atrobe na 527-2782. Nos ta ofrece nos disculpa… Mas Informacion
SVb cera mayan henter dia
Debi na e pronostico di mal tempo Gobierno di Aruba a anuncia cu departamentonan di gobierno lo ta cera diabierna. Esaki ta nifica cu mayan tur sucursal SVb ta cera. Durante e ceramento ta posibel pa notifica AO solamente mediante nos formulario online entre 7’or cu 10’or di mainta: /form-notifica-ao/. E ceramento tampoco no ta… Mas Informacion
Por Notifica AO Mediante Formulario Online Durante Oranan di Mainta
SVb Aruba ta anuncia: Por Notifica AO mediante formulario Online durante oranan di mainta Pa un temporada SVb a tuma pasonan chikito pa digitalisa algun di su servicionan, y awe ta tuma e siguiente stap cual ta e proceso pa Notifica AO. Entrante mayan mainta 7:00 am clientenan di SVb cu mester yama pa notifica… Mas Informacion
Peticion pa Pago di Ziekengeld
SVb, dunando servicio na su clientenan, a automatisa e peticion pa ricibi e peticion pa pago di Ziekengeld, esta e beneficio di seguro di malesa y accident. Pa manda e peticion aki, simplemente yena e formulario na e pagina akibao: /organisacion/servicionan-svb/peticion-pago-beneficio-seguro-di-malesa-ziekengeldzuk/ Despues di a yena y manda e formulario, SVb ta controla y administra e… Mas Informacion
Video – Cambionan Den Ley di Seguro di Malesa y Accident
[huge_it_videogallery id=”3″] Entrante prome di juli 2016 ta drenta na vigor cambionan den ley di Seguro di Malesa y Seguro di Accident. Esaki por tin consecuencia pa e trahado y e doño di trabao. Den e comunicado aki SVb ta informa tocante e cambionan principal den e leynan aki. Seguro di Malesa actual Actualmente e… Mas Informacion
Cambionan Den Ley di Seguro di Malesa y Accident
Entrante prome di juli 2016 ta drenta na vigor cambionan den ley di Seguro di Malesa y Seguro di Accident. Esaki por tin consecuencia pa e trahado y e doño di trabao. Den e comunicado aki SVb ta informa tocante e cambionan principal den e leynan aki. Seguro di Malesa actual Actualmente e trahado den… Mas Informacion


text:
Ling & Sons, e supermercado mas grandi di Aruba tabata tin un evento unico cu a tuma lugar Diahuebs 26 di September 2019 na Marriott Grand Ballroom entre 10’or di mainta te cu 6’or di atardi. Cual ta e LING & SONS FOOD SHOW 2019
Ling & Sons tin mas di 50 aña brindando Aruba e miho calidad, servicio y innovacion. Ling & Sons ta orguyoso di por a presenta e ultimo tendencianan den e industria gastronomico.
Un evento culinario na unda Ling & Sons a invita tur foodlovers! Sea den food business: hotels, restaurants, retailers, event planners, catering, chefs I otro negoshinan. Of simplemente esnan cu ta un aficionado di cuminda y productonan gourmet. Esaki tabata e evento perfecto pa nan! Por a conoce e productonan mas nobo riba mercado y disponibel na Ling & Sons. Marcanan exclusivo for di diferente parti di mundo cu prijsnan sumamente atractivo.
Ademas di un experencia unico Ling & Sons a regala 6x tickets pa Miami pa un viahe culinario.
Caminda e felis ganadornan por conoce mas di unda Ling & Sons ta trece su productonan.
Pa participa tabata facil:
- Shop na Ling & Sons y participa cu cada compra di 50 florin of mas
- Bishita e Food show dia 26 di September y asina ricibi ticket pa participa
- Bishita e Food show como negoshi dia 26 di September y ricibi ticket pa participa
Na final di e Foodshow Ling & Sons a scohe e ganadornan pa un viahe culinario pa Miami!
Durante e food show aki, Ling & Sons su division di benta por major (wholesale) Ling & Sons Distributions a presenta un variedad grandi di fruta y berdura, linea exclusivonan di entre otro, seafood, variedad grandi di tapas & keshi international di carni, bakery I hopi otro marcanan renombra. Durante e evento aki Romar Trading tambe a forma parti cu nan distinguido marcanan di biña & cerbes.
E evento aki ta uno cu Ling & Sons a organisa pa di dos aña y sigur tabata tin algo unico prepara pa un y tur.
Pa mas informacion por tuma contacto cu dpto. di marketing na 521-2370 of email [email protected].
Por tambe follow Ling & Sons riba Facebook y Instragram.


text:
GABINETE WEVER-CROES TA ENTREGA RETIRO
Awe Ministerio Publico a emiti un publicacion pa prensa den cual ta menciona cu tin un investigacion contra Fraccion di POR, sospechoso den un investigacion na malversacion di fondo. Integridad y bon gobernacion ta un punto importanteden e acuerdo di gobernacion di Gabinete Wever-Croes y un violacion di e indole aki, ta wordo considera sumamente serio.
Despues di e anuncio aki, Gobierno a consulta riba kico ta e miho reaccion riba e violacion di integridad serio door di miembro di coalicion. E analisis di e seriedad di e acusacion y e consecuencianan di esaki, tabata tin un peso di talimportancia cu Gobierno a yega na e conclusion cu mestersaca e conclusion politico mas serio, di entrega retiro di Gobierno y di dissolve Parlamento.
A base di esaki Conseho di Minister a apodera Minister President pa entrega na Gobernador di Aruba e retiro di Minister President y tur minister, y e decision pa disolveParlamento.
Como Gobierno demisionario Gabinete Wever-Croes 1 lo atende solamente cu asuntonan coriente te ora un Gobiernonobo wordo forma. Maneho di Corona crisis ta wordoconsidera asuntonan coriente.
Un fecha nobo pa eleccion lo wordo anuncia pronto.


text:
Landsloterij - Área outomatisá
1. E medidanan di maneho rònt di e sistemanan di registrashon di brièchi i finansiero ku a sostené e prosesonan di maneho i informashon di Landsloterij durante 2010 te ku 2017 tabata di sufisiente kalidat pa por tin sigur ku e informashon ku e sistemanan akí ta produsí ta konfiabel?
2. Landsloterij a implementá e rekomendashonnan di e diferente rapòrtnan di IT di e akountent enkuanto e medidanan di maneho ku mester ehekutá rònt di i dentro di e sistema di registrashon di brièchi pa asina e fayonan por wòrdu eliminá?


text:
Oranjestad-Minister Otmar Oduber a duna un declaracion relaciona cu e caso den corte pa loke ta trata permisonan di taxi, un lucha cu el a bin ta luchando durante 4 aña y mey.
El a bisa cu lamentablemente un veredicto practicamente definitivo a sali pa loke ta trata un bataya cu el a bin ta hiba pa mas o menos 4 aña y mey riba un decision cu tabatin di ex minister di Transporte, Sr. Eddie Briesen bou di gobernacion di MEP. E tempo ey, a duna 52 toezegging di taxi y firma un MB despues di a perde eleccion.
Den medionan di comunicacion a mustra diferente biaha con cartanan tabata bay di Promer Minister Sr. Oduber pa Sr. Eddie Briesen caminda tabata bisa ‘yuda e nombernan aki pasobra esaki ta hendenan di MEP, ta hendenan di nos y nos mester yudanan promer cu bay cas’ siendo cu e tempo ey tabatin un moratorio cu tabata poni sin cu tabatin un estudio of algo cu a wordo haci pa wak si por amplia of no e 400 taxi.
Den corte diferente biaha a duna veredicto, a bay bek, a bay den Hoge Beroep, a cumpli cu loke huez a bisa di bin cu MBnan nobo, cu motibonan nobo y a hustifica pa kico ta kere cu no ta corecto e toezeggingnan aki, fuera di e motibonan politico.
Mientras tanto Minister Oduber a percura pa un estudio wordo traha dor di Deloitte na 2011 y publica na 2012 cual a mustra den ki direccion mester bay. A base di esey a anuncia dos aña mas di moratorio riba taxi, es decir, esaki lo termina na 2015. Esaki ta demostra cu durante e 4 aña y mey di gobernacion di signatura berde, na ningun momento a duna un permiso di taxi adicional na e 400nan existente.
“Ayera lamentablemente un veredicto practicamente final a cay, pasobra e ta bisa cu practicamente no por move for di e decision aki cu a wordo tuma den e periodo di MEP dor di Sr. Briesen y cu mester otorga e taxivergunningnan aki na e personanan”, Minister Oduber a duna di conoce.
El a agrega cu a consulta cu abogado y conseheronan riba e punto aki, pasobra tin un moratorio vigente na e momentonan aki pa salvaguardia e 400 taxistanan te ora un Ritz Carlton habri su portanan, pero den e caso aki no a pensa cu Westin lo a cera su portanan pa 8-9 luna. Pesey pa 2015 ora Westin habri como un RIU hotel, adicional na Ritz Carlton y cambernan adicional cu lo tin, ta bira e momento pa evalua si ta habri of no e moratorio. Pa tal motibo a tuma e decision cu ta bay cumpli cu veredicto di huez cu mester otorga e vergunningnan aki, pero ta keda mara na e moratorio cu ta vigente te otro aña, na e momento ey lo cumpli cu veredicto di huez y lo conoce un ampliacion pa loke ta e cantidad di taxistanan na Aruba.
Un total di 21 persona a bay corte pa haya nan permiso di taxi y riba esaki Minister Oduber a bisa cu lo haci un estudio di kendenan ta esnan cu ta warda pa hopi tempo y kico ta e cantidad cu ta verwacht a base di e rapport di Deloitte.


text:
Den nomber di su estimada esposa Mavis, su tres yiunan y ful famia Krozendijk-Eckmeyer nos kier for di profundo di nos curason gradici tur persona cu a asisti na e entiero di Fidel. Tambe gradiciendo esnan cu a manda areglo di flor y mensahe asina manifestando nan condolencia na e fayecimiento di nos casa, tata, welo y ruman homber keri:
FIDEL ANTONIO KROZENDIJK.“PAPI FIDEL”
Tambe cu gratitud na tur esunnan cu di un forma of otro a duna nan atencion y haci oracion durante su enfermedad.
For di profundo di nos curason, masha danki.


text:
KRALENDIJK – Drs. Esther Bernabela, den su kalidat komo lider di frakshon di partido UPB den Konseho Insular i alabes Vise-Presidente di e partido, kier yega na un diálogo ku lider di frakshon di Demokrat, Clark Abraham. Pa e motibu aki Bernabela a manda un karta pa e lider di frakshon di partido Demokrat ku un invitashon pa tene un reunion kaminda konhuntamente, komo lidernan di frakshon den Konseho Insular, por yega na un entendimentu di e problemanan ku segun Abraham ta strob’e i su frakshon pa asistí na reunionnan di Konseho Insular.
Bernabela ta bisa: Rekonosiendo ku tin fayonan a ser kometé di ámbos banda, ta di sumo importansia pa mantené e sistema demokrátiko, ku tin bes ta parse di no ta funshoná. Esaki ta keda garantisá mediante e sistema di koalishon i oposishon.
Personalmente i komo e miembro senior den Konseho Insular, mi ta di opinion ku diferensia di opinion no mester ta motibu pa un kiebro den konseho insular unda no tin presensia di oposishon. Permitimi i mi ta suprayá ku ta toka nos kada un e obligashon ku nos mester sinti i karga nos responsabilidat no solamente ku nos mes pero mas aun ku e pueblo ku nos ta representá.
Pa e motibu aki mi ta ekstendé un man di invitashon den un intento pa yega na un diálogo pa mira kon pa sigui dilanti komo un Konseho Insular funshonal ku pueblo di Boneiru por ta orguyoso di dje. Un Konseho ku su diferensianan di opinion pero no kibrá i dividí. Dia di Boneiru, 6 di sèptèmber ta serka, Boneiru nos mester ta uní i no dividí. Mi invitashon no ta mara na ningun kondishon.
Sperando di risibí un kontedta afirmativo pa por enkontrá ku otro mi ta terminá ku saludos i apresio,
Drs. Esther Bernabela , konsehal Lider di Frakshon UPB